CELEX: 62020CJ0619
Appell
Kooperazzjoni għall-iżvilupp
Implimentazzjoni tal-baġit tal-Unjoni permezz ta’ ġestjoni indiretta minn organizzazzjoni internazzjonali
Deċiżjoni li kompiti ta’ implimentazzjoni tal-baġit ma jibqgħux jiġu fdati lil entità minħabba dubji dwar il-kwalità tagħha ta’ organizzazzjoni internazzjonali
Rikors għal annullament
Eżekuzzjoni ta’ sentenza ta’ annullament
Awtorità ta’ res judicata
Obbligi u setgħat tal-awtur tal-att annullat
Att preparatorju
Ammissibbiltà
Talba għad-danni
Dispożizzjoni legali li tagħti drittijiet lill-individwi
Regolamenti Finanzjarji tal-Unjoni
Obbligu ta’ diliġenza
Eżistenza ta’ ksur suffiċjentement serju ta’ dan l-obbligu
Eżami konkret każ b’każ
Dannu morali
Kumpens adegwat u suffiċjenti permezz tal-annullament tal-att illegali
Dannu materjali
Tilwima li ma hijiex fi stat li tiġi deċiża
Kawża mibgħuta lura lill-Qorti Ġenerali

Permezz tal-appell tiegħu fil-Kawża C‑619/20 P, International Management Group (iktar ’il quddiem “IMG”) jitlob l-annullament tad-digriet tal-Qorti Ġenerali tal-Unjoni Ewropea tad‑9 ta’ Settembru 2020, IMG vs Il-Kummissjoni (T‑645/19, mhux ippubblikat, iktar ’il quddiem id-“digriet appellat”,
EU:T:2020:388
), li permezz tiegħu din ċaħdet ir-rikors tiegħu intiż, minn naħa, għall-annullament tal-ittra tal-Kummissjoni Ewropea tat‑18 ta’ Lulju 2019 li stednitu jipproduċi ċerti dokumenti fil-kuntest tal-eżekuzzjoni tas-sentenza tal‑31 ta’ Jannar 2019, International Management Group vs Il-Kummissjoni (C‑183/17 P u C‑184/17 P, iktar ’il quddiem is-“sentenza C‑183/17 P u C‑184/17 P”,
EU:C:2019:78
), u, min-naħa l-oħra, sabiex jikseb il-kumpens għad-danni kkawżati minn din l-ittra kif ukoll mid-deċiżjonijiet li ġew annullati minn dik is-sentenza.
Permezz tal-appell tiegħu fil-Kawża C‑620/20 P, IMG jitlob l-annullament tas-sentenza tal-Qorti Ġenerali tad‑9 ta’ Settembru 2020, IMG vs Il-Kummissjoni (T‑381/15 RENV, iktar ’il quddiem is-“sentenza appellata”,
EU:T:2020:406
), li permezz tagħha din ċaħdet ir-rikors tiegħu intiż għall-ksib tal-kumpens għad-danni kkawżati mid-deċiżjoni tal-Kummissjoni, li tinsab fl-ittra tagħha tat‑8 ta’ Mejju 2015, li ma jiġux konklużi miegħu ftehimiet ġodda ta’ delega b’ġestjoni indiretta “sakemm ikun hemm ċertezza assoluta dwar l-istatus [tiegħu] ta’ organizzazzjoni internazzjonali”.
I.

Il‑kuntest ġuridiku
A.

Il‑Leġiżlazzjoni Finanzjarja tal‑2002
1.

Ir‑Regolament Finanzjarju tal‑2002
Ir-Regolament tal-Kunsill (KE, Euratom) Nru 1605/2002 tal‑25 ta’ Ġunju 2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 74), kif emendat bir-Regolament tal-Kunsill (KE, Euratom) Nru 1995/2006 tat‑13 ta’ Diċembru 2006 (
ĠU 2006, L 390, p. 1
, rettifika fil-
ĠU 2008, L 48, p. 88
) (iktar ’il quddiem ir-“Regolament Finanzjarju tal‑2002”), tħassar, b’effett mill‑1 ta’ Jannar 2013, permezz tar-Regolament (UE, Euratom) Nru 966/2012 tal-Parlament Ewropew u tal-Kunsill tal‑25 ta’ Ottubru 2012 dwar ir-regoli finanzjarji applikabbli għall-baġit
ġenerali
tal-Unjoni u li jħassar ir-Regolament tal-Kunsill (KE, Euratom) Nru 1605/2002 (
ĠU 2012, L 298, p. 1
) (iktar ’il quddiem ir-“Regolament Finanzjarju tal‑2012”). Madankollu, l-Artikolu 212(a) tar-Regolament Finanzjarju tal‑2012 ippreveda, b’mod partikolari, li l-Artikoli 53 u 53d tar-Regolament Finanzjarju tal‑2002 għandhom jibqgħu japplikaw għall-impenji kollha konklużi sal‑31 ta’ Diċembru 2013.
L-Artikolu 53 tar-Regolament Finanzjarju tal‑2002 kien jipprevedi:
“Il-Kummissjoni għandha timplimenta l-baġit skond id-dispożizzjonijiet imniżżin fl-Artikoli 53a sa 53d fi kwalunkwe minn dawn il-metodi:
(a)
fuq bażi ċentralizzata;
(b)
b’ġestjoni maqsuma jew deċentralizzata;
(ċ)
b’ġestjoni konġunta ma’ organizzazzjonijiet internazzjonali.”
L-Artikolu 53d ta’ dan ir-regolament kien jipprovdi b’mod partikolari:
“1.   Meta l-Kummissjoni timplimenta l-baġit permezz ta’ amministrazzjoni konġunta, ċerti kompiti implimentattivi għandhom ikunu delegati lill-organizzazzjonijiet internazzjonali [...]
[...]
2.   Il-ftehim individwali li ntlaħqu ma’ organizzazzjonijiet internazzjonali għall-għoti ta’ finanzjament għandu jinkludi dispożizzjonijiet dettaljati għall-implimentazzjoni tal-kompiti fdati f’idejn it-tali organizzazzjonijiet internazzjonali.
[...]”
2.

Ir‑Regolament Finanzjarju ta’ Implimentazzjoni tal‑2002
Ir-Regolament tal-Kummissjoni (KE, Euratom) Nru 2342/2002 tat‑23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament Nru 1605/2002 (ĠU Edizzjoni Speċjali bil-Malti, Kapitolu 1, Vol. 4, p. 145), kif emendat bir-Regolament tal-Kummissjoni (KE, Euratom) Nru 478/2007, tat‑23 ta’ April 2007 (
ĠU 2008, L 56M, p. 337
) (iktar ’il quddiem ir-“Regolament Finanzjarju ta’ Implimentazzjoni tal‑2002” u, flimkien mar-Regolament Finanzjarju tal‑2002, il-“Leġiżlazzjoni Finanzjarja tal‑2002”), tħassar, b’effett mill‑1 ta’ Jannar 2013, permezz tar-Regolament ta’ Delega tal-Kummissjoni (UE) Nru 1268/2012 tad‑29 ta’ Ottubru 2012 dwar ir-regoli tal-applikazzjoni tar-Regolament Nru 966/2012 (
ĠU 2012, L 362, p. 1
) (iktar ’il quddiem ir-“Regolament Finanzjarju ta’ Delega tal‑2012” u, flimkien mar-Regolament Finanzjarju tal‑2012, il-“Leġiżlazzjoni Finanzjarja tal‑2012”).
L-Artikolu 43 tar-Regolament Finanzjarju ta’ Implimentazzjoni tal‑2002, intitolat intitolat “Ġestjoni konġunta”, kien jinkludi b’mod partikolari l-paragrafu 2, li jipprovdi:
“L-organizzazzjonijiet internazzjonali msemmija fl-Artikolu 53d tar-Regolament [Finanzjarju tal‑2002] huma dawn li ġejjin:
(a)
organizzazzjonijiet internazzjonali tas-settur pubbliku mwaqqfa permezz ta’ ftehimiet intergovernattivi, u aġenziji speċjalizzati mwaqqfa minn dawn l-organizzazzjonijiet;
[...]”
B.

Il‑Leġiżlazzjoni Finanzjarja tal‑2012
1.

Ir‑Regolament Finanzjarju tal‑2012
Ir-Regolament Finanzjarju tal‑2012 daħal fis-seħħ fis‑27 ta’ Ottubru 2012, konformement mal-ewwel paragrafu tal-Artikolu 214 tiegħu. Dan kien applikabbli sa mill‑1 ta’ Jannar 2013 skont it-tieni paragrafu ta’ dan l-artikolu, mingħajr preġudizzju għad-dati ta’ applikazzjoni speċifiċi previsti f’dan l-istess paragrafu għal ċerti dispożizzjonijiet ta’ dan ir-regolament.
Fost dawn id-dispożizzjonijiet kien hemm l-Artikolu 58 ta’ dan ir-regolament, intitolat “Modi ta’ implimentazzjoni tal-baġit”, li kien jinkludi l-paragrafu 1 redatt kif ġej, li kien applikabbli biss għall-impenji meħuda mill‑1 ta’ Jannar 2014:
“Il-Kummissjoni għandha timplimenta l-baġit b’dawn il-modi:
(a)
direttament (‘ġestjoni diretta’), permezz tad-dipartimenti tagħha [...]
(b)
taħt ġestjoni kondiviża mal-Istati Membri (‘ġestjoni kondiviża’); or [jew]
(c)
indirettament (‘ġestjoni indiretta’), [...] billi tafda kompiti tal-implimentazzjoni tal-baġit lil:
[...]
(ii)
organizzazzjonijiet internazzjonali u l-aġenziji tagħhom;
[...]”
Min-naħa tagħhom, l-Artikoli 84 sa 86 tal-imsemmi regolament kienu applikabbli sa mill‑1 ta’ Jannar 2013.
Skont l-Artikolu 84 tal-istess regolament, intitolat “Deċiżjoni ta’ finanzjament”:
“1.   Kull element tan-nefqa għandu jiġi impenjat, validat, awtorizzat u mħallas.
2.   Ħlief fil-każ ta’ approprjazzjoniet li jistgħu jiġu implimentati [...], l-impenn tan-nefqa għandu jkun preċedut b’deċiżjoni finanzjarja adottata mill-istituzzjoni jew mill-awtoritajiet li lilhom il-poteri jkunu ġew delegati mill-istituzzjoni.
3.   Id-deċiżjoni ta’ finanzjament imsemmija fil-paragrafu 2 għandha tispeċifika l-objettiv segwit, ir-riżultati mistennija, il-metodu ta’ implimentazzjoni u l-ammont totali tagħha. Hija għandha tinkludi wkoll deskrizzjoni tal-azzjonijiet li jridu jiġu ffinanzjati u indikazzjoni tal-ammont allokat għal kull azzjoni, u kalendarju indikattiv għall-implimentazzjoni.
Fil-każ ta’ ġestjoni indiretta, id-deċiżjoni ta’ finanzjament għandha wkoll tispeċifika l-entità jew il-persuna fdata skont l-Artikolu 58(1)[c], il-kriterji użati biex tintgħażel l-entità jew persuna u l-kompiti fdati lil dik il-persuna jew entità.
[...]”
L-Artikolu 85 tar-Regolament Finanzjarju tal‑2012, intitolat “Tipi ta’ impenji”, fl-ewwel u t-tieni subparagrafi tal-paragrafu 1 tiegħu kien jipprevedi:
“Impenn tal-baġit huwa l-operazzjoni li biha l-approprjazzjoni meħtieġa sabiex tkopri l-ħlasijiet sussegwenti sabiex ikunu onorat impenji legali hija rriservata.
Impenn legali huwa att li bih l-uffiċjal awtorizzanti jidħol fi, jew jistabbilixxi, obbligu li jirriżulta fi spiża.”
L-Artikolu 86 ta’ dan ir-regolament, intitolat “Regoli applikabbli għall-impenji”, fil-paragrafu 1 tiegħu kien jipprovdi:
“Fir-rigward ta’ kwalunkwe miżura li tista’ twassal għal nefqa debitabbli lill-baġit, l-uffiċjal awtorizzanti responsabbli għandu jagħmel impenn baġitarju qabel ma jidħol f’impenn legali ma’ partijiet terzi [...]”
2.

Ir‑Regolament Finanzjarju ta’ Delega tal‑2012
L-Artikolu 43 tar-Regolament ta’ Delega tal‑2012, bit-titolu “Dispożizzjonijiet speċifiċi għal ġestjoni indiretta ma’ Organizzazzjonijiet Internazzjonali [...]”, fil-paragrafu 1 tiegħu kien jipprovdi:
“L-organizzazzjonijiet internazzjonali msemmija fil-punt (ii) tal-Artikolu 58(1)(c) tar-Regolament [Finanzjarju tal‑2012] jkunu:
(a)
organizzazzjonijiet tas-settur pubbliku internazzjonali stabbiliti permezz ta’ ftehimiet intergovernattivi u aġenziji speċjalizzati mwaqqfa minn tali organizzazzjonijiet;
[...]”
C.

Il‑Leġiżlazzjoni Finanzjarja tal‑2018
Ir-Regolament (UE, Euratom) 2018/1046 tal-Parlament Ewropew u tal-Kunsill tat‑18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (
ĠU 2008, L 193, p. 1
, rettifika fil-
ĠU 2019, L 660, p. 36
, iktar ’il quddiem ir-“Regolament Finanzjarju tal‑2018”), daħal fis-seħħ fit‑2 ta’ Awwissu 2018 u huwa applikabbli sa minn dik id-data, bla ħsara għad-dati ta’ applikazzjoni speċifiċi previsti għal uħud mid-dispożizzjonijiet tiegħu.
L-Artikolu 62 ta’ dan ir-regolament, intitolat “Metodi ta’ implimentazzjoni tal-baġit”, fl-ewwel subparagrafu tal-paragrafu 1 tiegħu jipprovdi:
“Il-Kummissjoni għandha timplimenta l-baġit bi kwalunkwe wieħed minn dawn il-modi:
a)
direttament (‘ġestjoni diretta’) [...];
b)
taħt ġestjoni kondiviża ma’ Stati Membri (‘ġestjoni kondiviża’) [...];
c)
indirettament (‘ġestjoni indiretta’) kif stabbilit fl-Artikoli 125 sa 149 u 154 sa 159, fejn dan ikun previst fl-att bażiku jew fil-każijiet imsemmijin fil-punti (a) sa (d) tal-Artikolu 58(2), billi l-kompiti ta’ implimentazzjoni baġitarja jiġu fdati lil:
[...]
ii)
organizzazzjonijiet internazzjonali jew l-aġenziji tagħhom, fis-sens tal-Artikolu 156;
[...]”
L-Artikolu 156 tal-imsemmi regolament, bit-titolu “Ġestjoni indiretta ma’ organizzazzjonijiet internazzjonali”, huwa fformulat kif ġej:
“1.   Il-Kummissjoni, f’konformità mal-punt (c)(ii) tal-ewwel subparagrafu tal-Artikolu 62(1), tista’ timplimenta l-baġit indirettament ma’ organizzazzjonijiet internazzjonali tas-settur pubbliku stabbiliti minn ftehimiet internazzjonali (‘organizzazzjonijiet internazzjonali’) u ma’ aġenziji speċjalizzati stabbiliti minn tali organizzazzjonijiet. Dawk il-ftehimiet għandhom jintbagħtu lill-Kummissjoni bħala parti mill-valutazzjoni mwettqa mill-Kummissjoni f’konformità mal-Artikolu 154(3).
[...]
4.   Fejn l-organizzazzjonijiet internazzjonali jimplimentaw fondi b’ġestjoni indiretta, għandhom japplikaw il-ftehimiet ta’ verifika konklużi magħhom.”
II.

Il‑fatti li wasslu għall‑kawżi
A.

L‑appellant
Kif jirriżulta mill-punt 1 tas-sentenza appellata, skont l-istatuti tiegħu IMG ġie stabbilit fil‑25 ta’ Novembru 1994 bħala organizzazzjoni internazzjonali msejħa “
International Management Group – Infrastructure for Bosnia and Herzegovina
” (Grupp ta’ ġestjoni internazzjonali – Infrastruttura għall-Bosnja-Ħerzegovina” u bħala li għandu s-sede tiegħu f’Belgrad (is-Serbja), bil-għan li jippermetti lill-Istati parteċipanti fir-rikostruzzjoni tal-Bosnja-Ħerzegovina jkollhom entità ddedikata għal dan il-għan. Sa minn dakinhar, IMG gradwalment estenda l-ambitu tal-attivitajiet tiegħu u fit‑13 ta’ Ġunju 2012 ikkonkluda ftehim dwar is-sede mar-Renju tal-Belġju.
B.

Il‑fatti amministrattivi li wasslu għall‑kawża
Il-fatti amministrattivi ta’ dawn il-kawżi, kif esposti preċedentement fil-punti 17 sa 28 tas-sentenza C‑183/17 P u C‑184/17 P, huma essenzjalment li ġejjin.
1.

Id‑deċiżjoni tas‑7 ta’ Novembru 2013
Fis‑7 ta’ Novembru 2013, il-Kummissjoni adottat id-Deċiżjoni ta’ Implimentazzjoni C(2013) 7682 finali dwar il-Programm ta’ Azzjoni Annwali għall‑2013 favur il-Mjanmar/Burma ffinanzjat mill-baġit ġenerali tal-Unjoni Ewropea (iktar ’il quddiem id-“deċiżjoni tas‑7 ta’ Novembru 2013”), abbażi tal-Artikolu 84 tar-Regolament Finanzjarju tal‑2012.
L-Artikolu 1 ta’ din id-deċiżjoni kien jipprovdi li l-programm ta’ azzjoni għas-sena 2013 favur il-Mjanmar/Burma, kif speċifikat fl-Annessi 1 u 2 tagħha, huwa approvat.
L-Artikolu 3 tal-imsemmija deċiżjoni kien jipprevedi li kompiti ta’ implimentazzjoni tal-baġit taħt ġestjoni konġunta jistgħu jiġu fdati lill-entitajiet elenkati fl-Annessi 1 u 2 tagħha, suġġett għall-konklużjoni ta’ ftehim ta’ delega.
L-Anness 2 tal-istess deċiżjoni kien jiddeskrivi t-tieni azzjoni li tikkostitwixxi l-programm ta’ azzjoni għas-sena 2013 favur il-Mjanmar/Burma. It-taqsimiet 5 u 8 ta’ dan l-anness kienu jipprovdu, essenzjalment, li din l-azzjoni kienet magħmula minn programm ta’ żvilupp tal-kummerċ li l-ispiża tiegħu, stmata għal EUR 10 miljun, kienet se tkun iffinanzjata mill-Unjoni Ewropea u li l-implimentazzjoni tiegħu kellha tiġi żgurata permezz ta’ ġestjoni konġunta ma’ IMG. Il-punt 8.3.1 tal-imsemmi anness kien jippreżenta lil IMG bħala organizzazzjoni internazzjonali diġà stabbilita fil-Mjanmar/Burma u assoċjata mal-implimentazzjoni ta’ proġetti ffinanzjati mill-Unjoni f’dak l-Istat.
2.

Id‑deċiżjoni tas‑16 ta’ Diċembru 2014
Fis‑17 ta’ Frar 2014, l-Uffiċċju Ewropew ta’ Kontra l-Frodi (OLAF) informa lill-Kummissjoni li huwa kien fetaħ investigazzjoni dwar l-istatus ta’ IMG.
Fl‑24 ta’ Frar 2014, is-Segretarju Ġenerali tal-Kummissjoni bagħat din l-informazzjoni lid-Direttur Ġenerali għall-Kooperazzjoni Internazzjonali u l-Iżvilupp ta’ din l-istituzzjoni, fejn ġibidlu l-attenzjoni dwar il-possibbiltà li jiġu adottati miżuri kawtelatorji abbażi tal-Artikolu 7(6) tar-Regolament (UE, Euratom) Nru 883/2013 tal-Parlament Ewropew u tal-Kunsill dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (
ĠU 2013, L 248, p. 1
).
Fis‑26 ta’ Frar 2014, dan id-Direttur Ġenerali adotta, abbażi ta’ din id-dispożizzjoni, miżuri kawtelatorji u ġġustifikahom fuq il-fatt li l-analiżi inizjali tal-OLAF kienet uriet dubji dwar l-istatus ta’ IMG. Dawn il-miżuri kawtelatorji kienu jikkonsistu, essenzjalment, fil-projbizzjoni temporanja, minn naħa, tal-konklużjoni ta’ kwalunkwe ftehim ta’ delega ġdid ma’ IMG taħt ġestjoni indiretta tal-baġit tal-Unjoni abbażi tar-Regolament Finanzjarju tal‑2012, u, min-naħa l-oħra, l-estensjoni ta’ kwalunkwe ftehim ta’ delega diġà konkluż ma’ IMG taħt ġestjoni konġunta tal-baġit tal-Unjoni abbażi tar-Regolament Finanzjarju tal‑2002.
Fil‑25 ta’ April 2014, id-Direttur Ġenerali għall-Kooperazzjoni Internazzjonali u l-Iżvilupp tal-Kummissjoni bagħat ittra lil IMG (iktar ’il quddiem l-“ittra tal‑25 ta’ April 2014”), fejn informah bi tliet elementi ġodda fil-fajl tal-Kummissjoni, l-ewwel, dwar il-fatt li ħames Stati Membri tal-Unjoni li l-IMG ippreżenta bħala li huma membri tiegħu ma kinux iqisu ruħhom bħala tali, it-tieni, dwar il-fatt li s-Segretarju Ġenerali tan-Nazzjonijiet Uniti (in-NU) kien indika li IMG ma kienx aġenzija speċjalizzata tan-NU u, it-tielet, dwar il-fatt li kienu jeżistu inċertezzi relatati mas-setgħat tal-persuni li rrappreżentaw ċerti Stati preżenti waqt l-iffirmar tal-att kostituttiv ta’ IMG. L-istess direttur ġenerali indika wkoll li, b’teħid inkunsiderazzjoni tad-dubji mqajma minn dawn l-elementi dwar l-istatus ta’ IMG, huwa kien ta struzzjonijiet lis-servizzi tiegħu sabiex jissospendu temporanjament, sa fejn huwa kkonċernat, l-użu tal-proċeduri stabbiliti mil-Leġiżlazzjonijiet Finanzjarji tal‑2002 u tal‑2012 sabiex il-Kummissjoni tkun tista’ tafda t-twettiq ta’ kompiti ta’ implimentazzjoni tal-baġit lil organizzazzjonijiet internazzjonali fil-kuntest ta’ ġestjoni indiretta jew konġunta tal-baġit tal-Unjoni.
Fil‑15 ta’ Diċembru 2014, il-Kummissjoni rċeviet ir-rapport stabbilit mill-OLAF fi tmiem l-investigazzjoni tiegħu (iktar ’il quddiem ir-“rapport tal-OLAF”), flimkien ma’ sensiela ta’ rakkomandazzjonijiet. F’dan ir-rapport, l-OLAF ikkunsidra, essenzjalment, li IMG ma kienx jikkostitwixxi organizzazzjoni internazzjonali, fis-sens tal-Leġiżlazzjonijiet Finanzjarji tal‑2002 u tal‑2012, u rrakkomanda lill-Kummissjoni timponi sanzjonijiet fuq IMG kif ukoll tirkupra s-somom li kienu tħallsu lilu f’din il-kwalità.
Fis‑16 ta’ Diċembru 2014, il-Kummissjoni adottat id-Deċiżjoni ta’ Implimentazzjoni C (2014) 9787 abbażi tal-Artikolu 84 tar-Regolament Finanzjarju tal‑2012 (iktar ’il quddiem id-“deċiżjoni tas‑16 ta’ Diċembru 2014”). Skont l-Artikolu 1 ta’ din id-deċiżjoni, l-Anness 2 tad-deċiżjoni tas‑7 ta’ Novembru 2013 ġie ssostitwit minn anness ġdid, li t-Taqsimiet 1 u 4.3 tiegħu kienu essenzjalment jipprevedu li l-implimentazzjoni tal-programm ta’ żvilupp tal-kummerċ previst minn din l-aħħar deċiżjoni ser tkun żgurata permezz ta’ ġestjoni indiretta minn entità li ma hijiex IMG.
3.

Id‑deċiżjoni tat‑8 ta’ Mejju 2015
Fis‑16 ta’ Jannar 2015, is-servizz legali tal-Kummissjoni stabbilixxa nota intitolata “Analiżi ġuridika tar-[rapport tal-OLAF] fl-investigazzjoni [...] li tirrigwarda lil [IMG]”.
Fit‑8 ta’ Mejju 2015, il-Kummissjoni bagħtet ittra lil IMG intiża sabiex tinformah dwar l-azzjonijiet li kellha l-intenzjoni tieħu fir-rigward tar-rapport tal-OLAF. Hija kienet tindika b’mod partikolari li, filwaqt li kienet qiegħda tastjeni milli teżegwixxi l-parti l-kbira tar-rakkomandazzjonijiet li jinsabu f’dan ir-rapport, li hija ma kinitx ikkomunikatu lil IMG, hija kienet iddeċidiet b’mod partikolari li “sakemm ikun hemm ċertezza assoluta dwar l-istatus [tiegħu] ta’ organizzazzjoni internazzjonali”, is-servizzi tagħha ma kinux se jibqgħu jikkonkludu miegħu ftehim ta’ delega ġdid skont id-dispożizzjonijiet li jippermettu li jiġu fdati kompiti ta’ implimentazzjoni tal-baġit lil organizzazzjonijiet internazzjonali, abbażi ta’ ġestjoni indiretta tal-baġit tal-Unjoni (iktar ’il quddiem id-“deċiżjoni tat‑8 ta’ Mejju 2015”).
C.

Il‑fatti ġudizzjarji li wasslu għall‑kawżi
1.

Il‑Kawża T‑29/15
Permezz ta’ rikors ippreżentat fir-Reġistru tal-Qorti Ġenerali fil‑21 ta’ Jannar 2015, IMG ippreżenta azzjoni għall-annullament tad-deċiżjoni tas‑16 ta’ Diċembru 2014.
Fil-konfront ta’ din l-azzjoni, il-Kummissjoni qajmet eċċezzjoni ta’ inammissibbiltà bbażata fuq in-natura mhux kontestabbli tad-deċiżjoni tas‑16 ta’ Diċembru 2014 minħabba, minn naħa, l-assenza ta’ effetti legali vinkolanti tagħha u, min-naħa l-oħra, tan-natura purament konfermattiva tagħha b’rabta mal-ittra tal‑25 ta’ April 2014, li kienet informat lil IMG bl-eżistenza tal-miżuri kawtelatorji tas‑26 ta’ Frar 2014.
Permezz ta’ digriet tat‑30 ta’ Ġunju 2015, il-Qorti Ġenerali għaqqdet din l-eċċezzjoni mal-mertu.
Permezz ta’ sentenza tat‑2 ta’ Frar 2017, International Management Group vs Il‑Kummissjoni (T‑29/15, mhux ippubblikata, iktar ’il quddiem is-“sentenza T‑29/15”,
EU:T:2017:56
), il-Qorti Ġenerali ċaħdet ir-rikors ta’ IMG. Fil-punti 28 sa 78 ta’ dik is-sentenza, hija qieset li l-eċċezzjoni ta’ inammissibilità mqajma mill-Kummissjoni ma kinitx fondata sa fejn id-deċiżjoni tas‑16 ta’ Diċembru 2014 kienet ipproduċiet effetti legali vinkolanti inkwantu hija kienet definittivament ċaħħdet lil IMG mill-possibbiltà li jikkonkludi l-ftehim ta’ delega li kien jirrigwarda lilu, minn naħa, u inkwantu hija ma kinitx ta’ natura purament konfermattiva b’rabta mal-ittra tal‑25 ta’ April 2014, min-naħa l-oħra. Madankollu, fil-punti 79 sa 169 u 174 tal-imsemmija sentenza, il-Qorti Ġenerali ċaħdet is-seba’ motivi invokati minn IMG u, sussegwentement, ċaħdet ir-rikors bħala infondat.
2.

Il‑Kawża T‑381/15
Permezz ta’ rikors ippreżentat fir-Reġistru tal-Qorti Ġenerali fl‑14 ta’ Lulju 2015, IMG introduċa rikors intiż għall-annullament tad-deċiżjoni tat‑8 ta’ Mejju 2015 u għall-kumpens għad-danni kkawżati minnha.
Fil-konfront ta’ dan ir-rikors, il-Kummissjoni qajmet eċċezzjoni ta’ inammissibbiltà bbażata fuq in-natura mhux kontestabbli tad-deċiżjoni tat‑8 ta’ Mejju 2015 minħabba, b’mod partikolari, in-nuqqas ta’ effetti legali vinkolanti tagħha.
Permezz ta’ digriet tad‑29 ta’ Jannar 2016, il-Qorti Ġenerali għaqqdet din l-eċċezzjoni mal-mertu.
Permezz ta’ sentenza tat‑2 ta’ Frar 2017, IMG vs Il-Kummissjoni (T‑381/15, mhux ippubblikata, iktar ’il quddiem is-“sentenza T‑381/15”,
EU:T:2017:57
), il-Qorti Ġenerali kkonstatat li ma kienx għad hemm lok li tingħata deċiżjoni dwar parti mir-rikors ta’ IMG u ċaħdet il-kumplament ta’ dan ir-rikors.
Fil-punti 41 sa 53 u 75 ta’ dik is-sentenza, il-Qorti Ġenerali qieset, qabel xejn, li d-deċiżjoni tat‑8 ta’ Mejju 2015 kienet ipproduċiet effetti legali vinkolanti, inkwantu hija kienet ċaħħdet lil IMG mill-possibbiltà li jingħata kompiti ġodda ta’ implimentazzjoni tal-baġit taħt il-metodu ta’ ġestjoni indiretta minn organizzazzjoni internazzjonali previst fl-Artikolu 58(1) tar-Regolament Finanzjarju tal‑2012, b’tali mod li r-rikors għal annullament ta’ IMG kien inammissibbli. Sussegwentement, fil-punti 76 sa 160 tal-imsemmija sentenza, il-Qorti Ġenerali ċaħdet it-tmien motivi invokati minn IMG u, sussegwentement, ċaħdet ir-rikors bħala infondat. F’dan ir-rigward, il-Qorti Ġenerali ddeċidiet b’mod partikolari, essenzjalment, li, filwaqt li ma kinitx motivata b’mod preċiż u ddettaljat ħafna, id-deċiżjoni tat‑8 ta’ Mejju 2015 kellha tinftiehem u tiġi mistħarrġa fid-dawl tat-tliet punti ta’ fatt u ta’ liġi elenkati fil-punt 27 tas-sentenza preżenti, li l-Kummissjoni kienet informat lil IMG bil-għan li tiġġustifika d-dubji tagħha dwar il-kwalità ta’ organizzazzjoni internazzjonali ta’ din l-entità. Fl-aħħar nett, fil-punti 170 sa 173 tal-istess sentenza, il-Qorti Ġenerali ċaħdet it-talba għal kumpens ta’ IMG bħala infondata.
3.

Is‑sentenza C‑183/17 P u C‑184/17 P
Permezz ta’ żewġ appelli ppreżentati fil‑11 ta’ April 2017, IMG talab lill-Qorti tal-Ġustizzja tannulla s-sentenzi T‑29/15 u T‑381/15 u tiddeċiedi b’mod definittiv fuq il-kawżi billi tannulla d-deċiżjonijiet tas‑16 ta’ Diċembru 2014 u tat‑8 ta’ Mejju 2015 kif ukoll billi tikkundanna lill-Unjoni tikkumpensa d-danni kkawżati mit-tieni waħda minn dawn id-deċiżjonijiet.
Il-Kummissjoni, minbarra li talbet li dawn iż-żewġ appelli jiġu miċħuda kompletament, ippreżentat b’mod parallel żewġ appelli inċidentali, li permezz tagħhom hija essenzjalment talbet lill-Qorti tal-Ġustizzja tannulla s-sentenzi T‑29/15 u T‑381/15 inkwantu kienu ċaħdu l-eċċezzjonijiet ta’ inammissibbiltà tagħha u tiddeċiedi b’mod definittiv fuq il-kawżi billi tiċħad ir-rikorsi bħala inammissibbli.
Permezz tas-sentenza C‑183/17 P u C‑184/17 P, il-Qorti tal-Ġustizzja, fl-ewwel lok, ċaħdet iż-żewġ appelli inċidentali tal-Kummissjoni għar-raġuni li l-Qorti Ġenerali ma kienet wettqet ebda wieħed mill-iżbalji ta’ liġi allegati minn din l-istituzzjoni meta kkunsidrat li ż-żewġ rikorsi ta’ IMG kienu ammissibbli sa fejn kienu jirrigwardaw atti intiżi li jipproduċu effetti legali vinkolanti ta’ natura li jaffettwaw l-interessi ta’ IMG, billi jbiddlu b’mod sinjifikattiv is-sitwazzjoni legali tiegħu.
Fil-fatt, fil-punti 55 sa 60 tas-sentenza C‑183/17 P u C‑184/17 P, il-Qorti tal-Ġustizzja kkonstatat li d-deċiżjoni tas‑16 ta’ Diċembru 2014 kienet tikkostitwixxi deċiżjoni ta’ finanzjament adottata abbażi tal-Artikolu 84 tar-Regolament Finanzjarju tal‑2012 u li għandha l-għan li tibdel deċiżjoni preċedenti, bil-għan li tagħti lil entità terza kompitu ta’ implimentazzjoni tal-baġit preċedentement fdat lil IMG. Hija rrilevat ukoll li din id-deċiżjoni ta’ finanzjament kellha l-effett li tneħħi lil IMG il-kwalità legali ta’ entità responsabbli minn dan il-kompitu ta’ implimentazzjoni tal-baġit u, konsegwentement, li ċċaħħad lill-persuna kkonċernata minn kull possibbiltà li tikkonkludi sussegwentement, mal-Unjoni, ftehim ta’ delega dwar dan, li jikkostitwixxi impenn ġuridiku fis-sens tal-Artikoli 85 u 86 ta’ dan ir-regolament.
Barra minn hekk, il-Qorti tal-Ġustizzja kkonstatat, fil-punti 61 sa 63 tal-imsemmija sentenza, li d-deċiżjoni tat‑8 ta’ Mejju 2015 kienet tipprojbixxi l-konklużjoni ta’ kwalunkwe ftehim ta’ delega ieħor abbażi ta’ ġestjoni indiretta tal-baġit tal-Unjoni ma’ IMG “sakemm ikun hemm ċertezza assoluta fir-rigward [tal-istatus tiegħu] ta’ organizzazzjoni internazzjonali”, li, billi kienet tagħmel hekk, kienet iċċaħħad lill-persuna kkonċernata minn kull opportunità effettiva li tingħata kompiti ta’ implimentazzjoni tal-baġit f’din il-kwalità, u li mill-ġurisprudenza jirriżulta li dan l-effett kellu jitqies bħala effett legali vinkolanti tal-imsemmija deċiżjoni, kif il-Qorti Ġenerali kienet ġustament iddeċidiet.
Fit-tieni lok, il-Qorti tal-Ġustizzja laqgħet, fil-punti 84 sa 97 tal-istess sentenza, l-aggravji taż-żewġ appelli li permezz tagħhom IMG ilmenta li l-Qorti Ġenerali ddeċidiet li l-Kummissjoni ma kinitx wettqet żball ta’ liġi u żball manifest ta’ evalwazzjoni meta ġġustifikat id-deċiżjonijiet tas‑16 ta’ Diċembru 2014 u tat‑8 ta’ Mejju 2015 permezz tal-eżistenza ta’ dubji dwar il-kwalità tiegħu ta’ organizzazzjoni internazzjonali fis-sens tar-Regolamenti Finanzjarji tal‑2002 u tal‑2012.
F’dan ir-rigward, il-Qorti tal-Ġustizzja ddeċidiet li l-Qorti Ġenerali kienet wettqet żball ta’ liġi billi kulma għamlet kien li affermat li l-argumenti u l-provi ppreżentati minn IMG ma kinux jikkontestaw id-dubji tal-Kummissjoni dwar il-kwalità tiegħu ta’ organizzazzjoni internazzjonali, minflok ma stħarrġet il-legalità tad-deċiżjonijiet tas‑16 ta’ Diċembru 2014 u tat‑8 ta’ Mejju 2015 fid-dawl tal-kunċett ta’ “organizzazzjoni internazzjonali” fis-sens tar-Regolamenti Finanzjarji tal‑2002 u tal‑2012, li jirreferu, f’dan ir-rigward, għall-“organizzazzjonijiet internazzjonali tas-settur pubbliku mwaqqfa permezz ta’ ftehimiet intergovernattivi”.
F’dan il-kuntest, il-Qorti tal-Ġustizzja rrilevat b’mod partikolari li ebda wieħed mit-tliet elementi elenkati fil-punt 27 ta’ din is-sentenza ma seta’ legalment ikun ta’ bażi għal dubji dwar il-kwalità ta’ organizzazzjoni internazzjonali ta’ IMG, sa fejn dawn kienu jirrigwardaw biss il-kwalità ta’ ħames Stati ppreżentati minnu bħala li jifformaw parti jew bħala li kienu jifformaw parti mill-membri tiegħu kif ukoll is-setgħat tal-persuni li rrappreżentaw lil dawn l-Istati waqt l-iffirmar tal-att kostituttiv tiegħu, u mhux l-Istati Membri kollha ta’ IMG jew il-kwalità proprja ta’ dan tal-aħħar.
Fit-tielet u fl-aħħar lok, il-Qorti tal-Ġustizzja qieset, fil-punti 98 sa 106 tas-sentenza C‑183/17 P u C‑184/17 P, l-ewwel, li l-konstatazzjoni tal-iżbalji ta’ liġi mwettqa mill-Qorti Ġenerali kienet timplika l-annullament sħiħ tas-sentenzi T‑29/15 u T‑381/15, it-tieni, li ż-żewġ kawżi kienu fi stat li jiġu deċiżi sa fejn IMG kien qiegħed jitlob l-annullament tad-deċiżjonijiet tas‑16 ta’ Diċembru 2014 u tat‑8 ta’ Mejju 2015, it-tielet, li dawn iż-żewġ deċiżjonijiet kienu vvizzjati b’illegalità bħas-sentenzi T‑29/15 u T‑381/15, b’tali mod li huma wkoll kellhom jiġu annullati b’mod sħiħ, u r-raba’, li t-talba għal kumpens għad-danni kkawżati lil IMG mid-deċiżjoni tat‑8 ta’ Mejju 2015 ma kinitx, għall-kuntrarju, fi stat li tiġi deċiża u għaldaqstant kellha tintbagħat lura lill-Qorti Ġenerali.
4.

Id‑digriet C‑183/17 P‑INT
Permezz ta’ rikors ippreżentat fir-Reġistru tal-Qorti tal-Ġustizzja fl‑10 ta’ Jannar 2020, IMG talab lill-Qorti tal-Ġustizzja tinterpreta l-punti 1 sa 3 tad-dispożittiv tas-sentenza C‑183/17 P u C‑184/17 P, b’rabta mal-punti 91 sa 105 tal-motivi ta’ dik is-sentenza, fis-sens li l-Kummissjoni ma kellhiex raġun iżżomm dubji dwar l-istatus tiegħu ta’ organizzazzjoni internazzjonali fis-sens tal-Leġiżlazzjoni Finanzjarja tal-Unjoni.
Permezz ta’ digriet tad‑9 ta’ Ġunju 2020, International Management Group vs Il‑Kummissjoni (C‑183/17 P‑INT, iktar ’il quddiem id-“digriet C‑183/17 P‑INT”,
EU:C:2020:507
), il-Qorti tal-Ġustizzja ċaħdet din it-talba għal interpretazzjoni bħala manifestament inammissibbli inkwantu kienet tirrigwarda punt mhux deċiż mill-imsemmija sentenza. B’mod partikolari, fil-punti 22 u 23 ta’ dak id-digriet, il-Qorti tal-Ġustizzja indikat, essenzjalment, li, għalkemm hija kienet ikkonstatat in-natura żbaljata tad-dubji espressi mill-Kummissjoni dwar il-kwalità ta’ organizzazzjoni internazzjonali ta’ IMG fuq il-bażi ta’ sensiela ta’ elementi li ma jistgħux jiġġustifikaw tali dubji, hija fl-ebda każ ma ddeċidiet il-punt dwar jekk, abbażi ta’ analiżi mhux ivvizzjata bi żball ta’ liġi u li tieħu inkunsiderazzjoni l-punti kollha ta’ fatt u ta’ liġi rilevanti, kellux jitqies, jew għall-kuntrarju, kellux jiġi eskluż li l-persuna kkonċernata kellha tali kwalità.
D.

Il‑kawżi fl‑ewwel istanza
1.

Il‑Kawża T‑381/15 RENV
Wara l-għoti tas-sentenza C‑183/17 P u C‑184/17 P, il-Qorti Ġenerali stiednet lill-partijiet jippreżentaw osservazzjonijiet bil-miktub, qabel ma għamlitilhom mistoqsijiet għal tweġiba bil-miktub, u huma wieġbu għalihom fit-termini mogħtija għal dan il-għan. Hija semgħethom ukoll waqt seduta għas-sottomissjonijiet orali li nżammet fit‑12 ta’ Marzu 2020.
Permezz tas-sentenza appellata, il-Qorti Ġenerali ċaħdet it-talba għad-danni msemmija fil-punt 49 tas-sentenza preżenti.
Fl-ewwel lok, fil-punti 49 sa 68 tas-sentenza appellata, il-Qorti Ġenerali qieset, essenzjalment, li din it-talba, kif ippreċiżata minn IMG fl-osservazzjonijiet bil-miktub tiegħu wara r-rinviju parzjali tal-kawża mill-Qorti tal-Ġustizzja, kienet inammissibbli sa fejn kienet intiża sabiex tikseb kumpens għal sensiela ta’ danni li jew kienu jiżdiedu ma’ dawk li jinsabu fir-rikors promotur, jew kienu biddlu n-natura tagħhom meta mqabbla ma’ dawk. B’mod partikolari, din il-qorti ċaħdet bħala inammissibbli l-kapijiet tat-talbiet tal-imsemmija talba li permezz tagħhom IMG kellu l-intenzjoni jikseb il-kumpens in natura, permezz ta’ ordnijiet sabiex titwettaq xi ħaġa u permezz ta’ dikjarazzjonijiet pubbliċi flimkien mal-interessi moratorji, għad-diversi danni materjali li huwa kien jallega li ġarrab minħabba d-deċiżjoni tat‑8 ta’ Mejju 2015. Barra minn hekk, l-imsemmija qorti ċaħdet bħala inammissibbli kap ta’ talbiet li permezz tiegħu IMG kien jitlob kumpens għal dannu morali kkwantifikat għal EUR 10 miljun u mhux iktar għal EUR 1 simboliku kif kien il-każ f’dan ir-rikors.
Min-naħa l-oħra, it-talba għad-danni ġiet meqjusa ammissibbli sa fejn din kienet tirrigwarda ċerti danni materjali u fuq id-dannu morali li IMG kien talab kumpens għalihom fl-imsemmi rikors.
Fit-tieni lok, fil-punti 75 sa 93 tas-sentenza appellata, il-Qorti Ġenerali qieset, essenzjalment, li, filwaqt li kienet ivvizzjata b’illegalità għar-raġunijiet mogħtija mill-Qorti tal-Ġustizzja fis-sentenza C‑183/17 P u C-184/17 P, id-deċiżjoni tat‑8 ta’ Mejju 2015 ma kienet kisret ebda dispożizzjoni legali li għandha l-għan li tagħti drittijiet lil individwi.
F’dan ir-rigward, hija ċaħdet bħala infondata, fil-punti 76 sa 88 ta’ din is-sentenza, l-argument ta’ IMG li skontu kellu jitqies li d-dispożizzjonijiet tar-Regolamenti Finanzjarji tal‑2002 u tal‑2012 li bi ksur tagħhom din id-deċiżjoni kienet seħħet kellhom jiġu interpretati, fid-dawl ta’ ċerti regoli tad-dritt internazzjonali pubbliku dwar il-kunċett ta’ “organizzazzjoni internazzjonali” li jinsabu f’dawn id-dispożizzjonijiet, bħala li għandhom bħala għan l-għoti, lill-entitajiet li lilhom il-Kummissjoni rrikonoxxiet il-kwalità ta’ organizzazzjoni internazzjonali, fis-sens tal-imsemmija dispożizzjonijiet, id-dritt li jibqgħu rikonoxxuti bħala tali.
Bl-istess mod, fil-punti 89 sa 93 tas-sentenza appellata, il-Qorti Ġenerali ċaħdet bħala infondat l-argument ta’ IMG li l-illegalità li tivvizzja d-deċiżjoni tat‑8 ta’ Mejju 2015, kif ikkonstatata mill-Qorti tal-Ġustizzja fis-sentenza C‑183/17 P u C‑184/17 P, kellha tiġi kklassifikata bħala ksur ta’ dispożizzjoni legali li tirriżulta mill-prinċipju ta’ amministrazzjoni tajba u li għandha l-għan li tagħti drittijiet lill-individwi, jiġifieri l-obbligu li skontu l-Kummissjoni kellha teżamina bir-reqqa u b’imparzjalità s-sitwazzjoni tiegħu u l-eventwali kwalità tiegħu ta’ organizzazzjoni internazzjonali fid-dawl tad-dispożizzjonijiet finanzjarji rilevanti tar-Regolamenti Finanzjarji tal‑2002 u tal‑2012.
Sabiex waslet għal din il-konklużjoni, il-Qorti Ġenerali bbażat ruħha fuq tliet sensiliet ta’ kunsiderazzjonijiet. Qabel kollox, hija rrilevat li mill-ġurisprudenza stabbilita tagħha kien jirriżulta li l-prinċipju ta’ amministrazzjoni tajba, li issa huwa sanċit fl-Artikolu 41 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), ma kienx jagħti, minnu nnifsu, drittijiet lill-individwi, ħlief meta jikkostitwixxi l-espressjoni ta’ drittijiet speċifiċi, bħal dak, għal individwu, li l-amministrazzjoni tal-Unjoni titrattata l-kwistjonijiet tiegħu b’mod imparzjali, ġust u f’terminu raġonevoli. Sussegwentement, hija fakkret li mill-evalwazzjonijiet legali mwettqa fis-sentenza appellata kien jirriżulta li l-kwalità ta’ organizzazzjoni internazzjonali ta’ IMG, fis-sens tar-Regolamenti Finanzjarji tal‑2002 u tal‑2012, setgħet legalment tiġi kkontestata mill-Kummissjoni, b’tali mod li din l-istituzzjoni ma setgħetx tiġi kkritikata b’mod validu li ma tikkonkludix ftehimiet ġodda ta’ delega b’ġestjoni indiretta ma’ din l-entità. Fl-aħħar nett, il-Qorti Ġenerali esponiet li, minbarra dan l-argument, IMG ma kienx jistabbilixxi kif l-illegalità li kienet wasslet lill-Qorti tal-Ġustizzja sabiex tannulla d-deċiżjoni tat‑8 ta’ Mejju 2015 kienet tikkostitwixxi ksur tal-obbligu, impost fuq il-Kummissjoni, li teżamina s-sitwazzjoni tiegħu b’imparzjalità, fid-dawl tal-informazzjoni utli kollha.
Fit-tielet u l-aħħar lok, fil-punti 94 sa 97 tas-sentenza appellata, il-Qorti Ġenerali qieset, essenzjalment, li l-ksur tal-Leġiżlazzjonijiet Finanzjarji tal‑2002 u tal‑2012 invokat minn IMG ma kienx jidher, fi kwalunkwe każ, suffiċjentement serju, peress li l-persuna kkonċernata naqset milli turi li l-Kummissjoni ma kellha ebda marġni ta’ diskrezzjoni sabiex timplimenta dawn il-leġiżlazzjonijiet.
Abbażi ta’ dawn il-motivi, fil-punti 98 sa 101 tas-sentenza appellata l-Qorti Ġenerali qieset li t-talba għal kumpens ta’ IMG kellha tiġi miċħuda kollha kemm hi.
2.

Il‑Kawża T‑645/19
B’mod parallel mal-iżvolġiment tal-proċedura fil-Kawża T‑381/15 RENV, il-Kummissjoni u IMG skambjaw korrispondenza dwar l-eżekuzzjoni tas-sentenza C‑183/17 P u C‑184/17 P. Minn dan jirriżulta li l-Kummissjoni kienet tqis inizjalment li l-annullament tad-deċiżjonijiet tas‑16 ta’ Diċembru 2014 u tat‑8 ta’ Mejju 2015 kien ibbażat fuq l-assenza ta’ motivazzjoni ta’ dawn id-deċiżjonijiet filwaqt li IMG kien jikkunsidra li l-annullament tagħhom fuq il-mertu kellu l-konsegwenza li jobbliga lill-Kummissjoni tirrikonoxxilu l-istatus ta’ organizzazzjoni internazzjonali, fis-sens tal-Regolamenti Finanzjarji tal‑2002 u tal‑2012.
Fil-kuntest ta’ dan l-iskambju ta’ korrispondenza, fit‑18 ta’ Lulju 2019 il-Kummissjoni bagħtet ittra lil IMG li l-punt 31 tad-digriet ikkontestat, mhux ikkontestat quddiem il-Qorti tal-Ġustizzja, kien jagħti deskrizzjoni tagħha kif ġej:
“Permezz ta’ ittra tat‑18 ta’ Lulju 2019 [...] il-Kummissjoni qabel xejn sostniet li, fis-sentenza [C‑183/17 P u C‑184/17 P], il-Qorti tal-Ġustizzja ma kinitx ikkonkludiet [li IMG] kien organizzazzjoni internazzjonali, b’tali mod li l-eżekuzzjoni tal-imsemmija sentenza ma kinitx teħtieġ ‘ir-rikonoxximent awtomatiku ta’ IMG bħala organizzazzjoni internazzjonali, iżda kienet teżiġi l-evalwazzjoni mill-ġdid tal-istatus ġuridiku tiegħu fid-dawl tal-informazzjoni disponibbli u tar-regoli finanzjarji applikabbli’. Sussegwentement, il-Kummissjoni tenniet it-talba tagħha lil [IMG] sabiex jipproduċi d-dokumenti msemmija fl-ittra [tagħha] tas‑6 ta’ Mejju 2019 [...] u speċifikat li, fil-każ ta’ rifjut [ta’ IMG], hija kienet ser tindirizza direttament lill-Istati li dan tal-aħħar iqis li huma membri tiegħu [...]. Fl-aħħar nett, il-Kummissjoni sostniet mill-ġdid li l-evalwazzjoni tal-istatus ta’ organizzazzjoni internazzjonali [ta’ IMG] kienet kwistjoni preliminari għall-eżekuzzjoni tas-sentenza [C‑183/17 P u C‑184/17 P] anki inkwantu din kienet annullat id-deċiżjoni tas‑16 ta’ Diċembru 2014.”
Permezz ta’ att ippreżentat fir-Reġistru tal-Qorti Ġenerali fis‑26 ta’ Settembru 2019, IMG ippreżenta rikors intiż, minn naħa, għall-annullament tal-ittra tat‑18 ta’ Lulju 2019, minħabba li l-Kummissjoni la kienet fondata li twettaq evalwazzjoni ġdida tal-istatus tiegħu ta’ organizzazzjoni internazzjonali u lanqas li tikkuntattja lill-membri tiegħu sabiex tikseb informazzjoni dwar dan is-suġġett. Min-naħa l-oħra, IMG talab il-kumpens, l-ewwel, għad-dannu morali li din l-ittra allegatament ikkawżatlu, it-tieni, għad-diversi danni materjali li, filwaqt li joriġinaw mid-deċiżjoni tat‑8 ta’ Mejju 2015, huma pperpetwati bl-imsemmija ittra u, it-tielet, għad-danni li huwa allegatament ġarrab minħabba d-deċiżjoni tas‑16 ta’ Diċembru 2014, iżda biss sa fejn dawn huma wkoll ipperpetwati bl-istess ittra.
Permezz tad-digriet appellat, il-Qorti Ġenerali ċaħdet l-imsemmi rikors. Fir-rigward tal-kap ta’ talbiet intiż għall-annullament tal-ittra tat‑18 ta’ Lulju 2019, fil-punti 45 sa 76 ta’ dan id-digriet hija qieset li dan il-kap ta’ talbiet kien inammissibbli minħabba, essenzjalment, li din l-ittra kienet tikkostitwixxi miżura preparatorja għad-deċiżjoni li l-Kummissjoni kienet obbligata tieħu sabiex teżegwixxi s-sentenza C‑183/17 P u C‑184/17 P.
Fir-rigward tal-kap ta’ talbiet intiż għall-kumpens għad-danni kkawżati mill-ittra tat‑18 ta’ Lulju 2019, il-Qorti Ġenerali qieset li dan kien manifestament inammissibbli għal tliet raġunijiet relatati, l-ewwel wieħed, mar-rabta mill-qrib li teżisti bejn id-dannu morali invokat minn IMG u l-kap ta’ talbiet intiżi għall-annullament tal-imsemmija ittra, li huwa stess huwa inammissibbli (punti 80 u 81 tad-digriet appellat), it-tieni wieħed, mal-eżistenza ta’ sitwazzjoni ta’
lis alibi pendens
marbuta mar-rabtiet li jgħaqqdu ċerti danni materjali allegati minn IMG ma’ dawk li huma s-suġġett tal-Kawża T‑381/15 RENV (punti 82 sa 85 ta’ dak id-digriet), u, it-tielet wieħed, man-nuqqas ta’ ċarezza u ta’ preċiżjoni tan-noti ta’ IMG fir-rigward tad-danni materjali l-oħra li għalihom kien qiegħed jintalab kumpens (punti 86 sa 93 tal-imsemmi digriet).
III.

It‑talbiet tal‑partijiet u l‑proċedura quddiem il‑Qorti tal‑Ġustizzja
A.

It‑talbiet tal‑partijiet
Permezz tal-appell tiegħu fil-Kawża C‑619/20 P, IMG jitlob lill-Qorti tal-Ġustizzja jogħġobha:
–
tannulla d-digriet appellat;
–
tirrinvija l-Kawża T‑645/19 lill-Qorti Ġenerali, u
–
tikkundanna lill-Kummissjoni għall-ispejjeż kemm tal-ewwel istanza u kemm tal-appell.
Permezz tal-appell tiegħu fil-Kawża C‑620/20 P, IMG jitlob lill-Qorti tal-Ġustizzja jogħġobha:
–
tannulla s-sentenza appellata;
–
tiddeċiedi b’mod definittiv fuq il-kawża billi tikkundanna lill-Unjoni għall-ħlas tad-danni kkawżati mid-deċiżjoni tat‑8 ta’ Mejju 2015, u
–
tikkundanna lill-Kummissjoni għall-ispejjeż kemm tal-ewwel istanza u kif ukoll tal-appell.
F’kull waħda minn dawn il-kawżi, il-Kummissjoni titlob li l-Qorti tal-Ġustizzja tiċħad l-appell u tikkundanna lil IMG għall-ispejjeż.
B.

Il‑proċedura quddiem il‑Qorti tal‑Ġustizzja
Fis-16 ta’ Ġunju 2021, jiġifieri wara l-għeluq tal-fażi bil-miktub tal-proċedura f’kull waħda minn dawn iż-żewġ kawżi, il-Kummissjoni informat lill-Qorti tal-Ġustizzja li hija kienet ikkomunikat lil IMG, permezz ta’ ittra tat‑8 ta’ Ġunju 2021 (iktar ’il quddiem l-“ittra tat‑8 ta’ Ġunju 2021”), l-evalwazzjoni definittiva tal-istatus tiegħu li hija kienet wettqet bil-għan li teżegwixxi s-sentenza C‑183/17 P u C‑184/17 P. Il-Kummissjoni ppreċiżat li minn din l-evalwazzjoni, li tinsab f’dokument intitolat “Evalwazzjoni finali tal-istatus ġuridiku ta’ [IMG] għall-finijiet tal-eliġibbiltà tiegħu għal ġestjoni indiretta”, kien jirriżulta li IMG ma setax jiġi kkwalifikat bħala organizzazzjoni internazzjonali, fis-sens tal-Leġiżlazzjonijiet Finanzjarji tal‑2002, tal‑2012 u tal‑2018, u li, konsegwentement, huwa ma setax jingħata kompiti ta’ eżekuzzjoni tal-baġit f’din il-kwalità. Il-Kummissjoni esponiet ukoll, essenzjalment, li l-imsemmija evalwazzjoni kellha titqies bħala applikabbli b’mod retroattiv, b’effett mid-deċiżjonijiet tas‑16 ta’ Diċembru 2014 u tat‑8 ta’ Mejju 2015, b’tali mod li hija kellha jew seta’ jkollha l-effett, fir-rigward tal-Kawża C‑619/20 P u tal-Kawża C‑620/20 P rispettivament, li ċċaħħad mis-suġġett tat-tilwima jew li ttellef lil IMG l-interess ġuridiku tiegħu.
Bi tweġiba għal mistoqsija tal-Qorti tal-Ġustizzja, il-Kummissjoni indikat li, billi rreferiet għal din l-informazzjoni, hija kellha l-intenzjoni tqajjem, f’kull waħda minn dawn il-kawżi, motiv ġdid, fis-sens tal-Artikolu 127(1) tar-Regoli tal-Proċedura tal-Qorti tal-Ġustizzja, applikabbli għall-appelli skont l-Artikolu 190(1) ta’ dan ir-regolament.
Skont l-Artikolu 127(2) tal-imsemmi regolament, ġie mogħti terminu lil IMG sabiex jieħu pożizzjoni dwar dan l-argument tal-Kummissjoni, li huwa għamel fi żmien xieraq.
IV.

Fuq l‑appelli
Fid-dawl tal-konnessjoni taż-żewġ kawżi preżenti, wara li nstemgħu l-Imħallef Relatur, l-Avukat Ġenerali u l-partijiet, dawn għandhom jingħaqdu għall-finijiet tas-sentenza skont l-Artikolu 54 tar-Regoli tal-Proċedura.
A.

Fuq is‑suġġett tal‑kawżi u l‑interess ġuridiku
1.

L‑argumenti tal‑partijiet
Insostenn tal-argument ippreżentat fil-punti 70 u 71 tas-sentenza preżenti, il-Kummissjoni pproduċiet l-ittra tat‑8 ta’ Ġunju 2021, li magħha hemm anness id-dokument intitolat “Evalwazzjoni finali tal-istatus ġuridiku ta’ [IMG] għall-finijiet tal-eliġibbiltà tiegħu għal ġestjoni indiretta”, imsemmi fil-punt 70 tas-sentenza preżenti.
Minn dan id-dokument jirriżulta, l-ewwel, li d-dispożizzjonijiet tal-Leġiżlazzjonijiet Finanzjarji tal‑2002 u tal‑2012 li huma msemmija fis-sentenza C‑183/17 P u C‑184/17 P ġew issostitwiti, matul il-proċedura li wasslet għal din is-sentenza, b’dispożizzjonijiet ġodda li jinsabu fir-Regolament Finanzjarju tal‑2018, li, skont il-Kummissjoni, għandhom jittieħdu inkunsiderazzjoni għall-finijiet tat-twettiq tal-evalwazzjoni mill-ġdid tas-sitwazzjoni u tal-kwalità ġuridika ta’ IMG li l-eżekuzzjoni tal-imsemmija sentenza teħtieġ.
It-tieni, fih il-Kummissjoni tesprimi l-opinjoni li d-dispożizzjonijiet tar-Regolament Finanzjarju tal‑2018 li jipprevedu l-possibbiltà li jiġu fdati kompiti ta’ implimentazzjoni tal-baġit lil organizzazzjonijiet internazzjonali maħluqa permezz ta’ “ftehimiet internazzjonali” għandhom jiġu interpretati, minn naħa, fis-sens li għandhom l-istess tifsira bħar-riferiment għall-organizzazzjonijiet internazzjonali stabbiliti permezz ta’ “ftehimiet intergovernattivi” li kien jinsab fil-Leġiżlazzjonijiet Finanzjarji tal‑2002 u tal‑2012, u, min-naħa l-oħra, li dawn iż-żewġ espressjonijiet jirreferu, b’mod identiku, għal trattati konklużi formalment minn diversi Stati, huma stess irrappreżentati minn persuni validament awtorizzati jesprimu l-kunsens tagħhom.
It-tielet, fih il-Kummissjoni tindika li, bil-għan li teżegwixxi s-sentenza C‑183/17 P u C‑184/17 P, hija staqsiet lil kull wieħed mill-Istati ppreżentati minn IMG bħala li huwa membru tiegħu jew bħala li kien membru tiegħu dwar jekk, minn naħa, din l-entità kinitx tikkostitwixxi organizzazzjoni internazzjonali li tagħha kienu jew xi darba kienu membri u, min-naħa l-oħra, jekk setgħux jipproduċu l-ftehim internazzjonali li ħoloq tali organizzazzjoni internazzjonali kif ukoll kull dokument ieħor rilevanti f’dan ir-rigward.
Ir-raba’, fih il-Kummissjoni tiddikjara, essenzjalment, li mit-tweġibiet li ġew indirizzati lilha minn dawn l-Istati jirriżulta li ebda wieħed minnhom ma jirrikonoxxi li kkonkluda, skont il-forom meħtieġa, ftehim internazzjonali li joħloq lil IMG bħala organizzazzjoni internazzjonali li tagħha huwa membru. Fil-fatt, dawn it-tweġibiet juru li, fir-realtà, id-diversi Stati li fir-rigward tagħhom huwa stabbilit li ffirmaw l-att kostituttiv jew l-istatuti ta’ IMG, jew ipparteċipaw fil-laqgħa li matulha dan inħoloq, jew inkella jagħmlu parti mill-kumitat ta’ pilotaġġ tiegħu jew ipprovdewlu finanzjamenti, stabbilixxew din l-entità matul is-sena 1994 permezz ta’ dokument ta’ natura politika u ġuridikament mhux vinkolanti, bħala veikolu internazzjonali ddedikat u temporanju intiż sabiex jikkoordina l-finanzjament tar-rikostruzzjoni tal-infrastrutturi tal-Bosnja-Ħerzegovina.
Il-ħames, fih il-Kummissjoni kkonkludiet li, fid-dawl ta’ dawn l-elementi, tal-osservazzjonijiet differenti li ġew ippreżentati lilha dwar dan is-suġġett minn IMG u tal-evalwazzjoni li hija għamlet tiegħu, ma huwiex stabbilit li din l-entità nħolqot, bħala organizzazzjoni rregolata mid-dritt internazzjonali pubbliku, permezz ta’ ftehim konkluż minn tal-inqas żewġ Stati validament irrappreżentati għal dan il-għan, minkejja li ilha teżisti għal iktar minn għoxrin sena u estendiet b’mod sinjifikattiv il-kamp ta’ attività tagħha sa mill-ħolqien tagħha. Konsegwentement, l-imsemmija entità ma tistax tiġi fdata b’kompiti ta’ implimentazzjoni tal-baġit skont id-dispożizzjonijiet tal-Leġiżlazzjonijiet Finanzjarji tal‑2002, tal‑2012 u tal‑2018 li jippermettu li tali kompiti jiġu fdati lil organizzazzjonijiet internazzjonali.
IMG jsostni li l-argument tal-Kummissjoni ma huwiex fondat.
2.

L‑ewalwazzjoni tal‑Qorti tal‑Ġustizzja
Kif jirriżulta mill-ġurisprudenza stabbilita tal-Qorti tal-Ġustizzja, kull persuna fiżika jew ġuridika li tippreżenta appell għandha, l-istess bħal meta tippreżenta rikors għal annullament, ikollha interess ġuridiku, li l-eżistenza tiegħu għandha tiġi evalwata fid-dawl tas-suġġett ta’ dan l-appell jew ta’ dan ir-rikors, minn naħa, u fid-dawl tad-data li fiha jiġi ppreżentat, min-naħa l-oħra. In-nuqqas ta’ osservanza ta’ dan ir-rekwiżit essenzjali jikkostitwixxi eċċezzjoni ta’ inammissibbiltà ta’ ordni pubbliku li tista’, f’kull mument, titqajjem
ex officio
mill-qorti tal-Unjoni (ara, f’dan is-sens, is-sentenzi tat‑3 ta’ Settembru 2009, Moser Baer India vs Il-Kunsill,
C‑535/06 P
,
EU:C:2009:498
, punt
, u tal‑21 ta’ Jannar 2021, Il-Ġermanja vs Esso Raffinage,
C‑471/18 P
,
EU:C:2021:48
, punt
u l-ġurisprudenza ċċitata).
Barra minn hekk, dan l-interess ġuridiku għandu, l-istess bħas-suġġett tal-kawża fih innifsu, jibqa’ jeżisti sal-għoti tad-deċiżjoni ġudizzjarja. Konsegwentement, it-telf ta’ dan l-interess jew ta’ dan is-suġġett fil-mori tal-kawża jista’ jwassal lill-qorti tal-Unjoni tikkonstata, jekk ikun il-każ
ex officio
, li ma hemmx iktar lok li tingħata deċiżjoni (ara, f’dan is-sens, is-sentenzi tad‑19 ta’ Ottubru 1995, Rendo et vs Il-Kummissjoni,
C‑19/93 P
,
EU:C:1995:339
, punt
; tat‑3 ta’ Settembru 2009, Moser Baer India vs Il-Kunsill,
C‑535/06 P
,
EU:C:2009:498
, punt
, kif ukoll tal‑4 ta’ Settembru 2018, ClientEarth vs Il-Kummissjoni,
C‑57/16 P
,
EU:C:2018:660
, punt
).
Fl-aħħar nett, kemm l-eżistenza kif ukoll il-persistenza tal-interess ġuridiku jippreżupponu li r-rikors jew l-appell jista’, bl-eżitu tiegħu, ikun ta’ benefiċċju għall-persuna fiżika jew ġuridika li ppreżentatu (ara, f’dan is-sens, is-sentenzi tat‑28 ta’ Mejju 2013, Abdulrahim vs Il-Kunsill u Il-Kummissjoni,
C‑239/12 P
,
EU:C:2013:331
, punti
sa
, kif ukoll tal‑4 ta’ Settembru 2018, ClientEarth vs Il-Kummissjoni,
C‑57/16 P
,
EU:C:2018:660
, punt
). Fi kwalunkwe każ, din il-kwistjoni għandha tiġi evalwata b’mod konkret (ara, f’dan is-sens, is-sentenza tat‑28 ta’ Mejju 2013, Abdulrahim vs Il-Kunsill u Il-Kummissjoni,
C‑239/12 P
,
EU:C:2013:331
, punt
).
F’dan il-każ, fl-ewwel lok, ma huwiex ikkontestat li, fid-data li fiha ġew ippreżentati dawn l-appelli, dawn kellhom suġġett u IMG kellu interess ġuridiku. Min-naħa l-oħra, il-Kummissjoni ssostni li dan l-għan u dan l-interess spiċċaw matul dawn l-istanzi, minħabba d-deċiżjoni tagħha, li tinsab fl-ittra tat‑8 ta’ Ġunju 2021, li ma tikkwalifikax lil IMG bħala organizzazzjoni internazzjonali, fis-sens tar-Regolamenti Finanzjarji tal‑2002, tal‑2012 u tal‑2018, fid-dawl tal-evalwazzjoni definittiva tal-istatus tiegħu li hija wettqet għall-finijiet tal-eżekuzzjoni tas-sentenza C‑183/17 P u C‑184/17 P.
Fit-tieni lok, din id-deċiżjoni tikkostitwixxi l-punt ta’ konklużjoni ta’ proċess ta’ evalwazzjoni li l-punt tat-tluq tiegħu hija l-ittra tat‑18 ta’ Lulju 2019, imsemmija fil-punt 63 ta’ din is-sentenza u li l-annullament tagħha huwa mfittex minn IMG. Barra minn hekk, l-imsemmija deċiżjoni tibbaża ruħha, kif jirriżulta mill-argumenti tal-Kummissjoni miġbura fil-qosor fil-punti 76 sa 78 ta’ din is-sentenza, fuq numru ta’ elementi li nġabru minn din l-istituzzjoni fil-kuntest tal-proċess ta’ evalwazzjoni inkwistjoni. Fl-aħħar nett, ir-rikors fil-Kawża T‑645/19, ippreżentat minn IMG kontra din l-ittra, u l-appell fil-Kawża C‑619/20 P, ippreżentat minn dan tal-aħħar wara ċ-ċaħda ta’ dan ir-rikors permezz tad-digriet appellat, għandhom b’mod partikolari l-għan li jikkontestaw il-possibbiltà stess għall-Kummissjoni li twettaq tali proċess ta’ evalwazzjoni, kif jirriżulta mill-punt 64 tal-imsemmija sentenza.
Issa, dawn iċ-ċirkustanzi, meħuda flimkien, jeskludu li jitqies li dan l-appell tilef l-iskop tiegħu jew li IMG tilef l-interess ġuridiku tiegħu minħabba l-fatt li, bl-eżitu tiegħu, l-imsemmi appell ma jkunx jibqa’ jista’ jipprovdi benefiċċju għalih. Fil-fatt, jekk jirriżulta, fi tmiem l-eżami li l-Qorti tal-Ġustizzja hija mitluba twettaq, li l-appell huwa fondat u li d-digriet appellat għandu jiġi annullat, dan l-annullament iwassal għat-tneħħija tal-ittra tat‑18 ta’ Lulju 2019 mill-ordinament ġuridiku u jista’, fid-dawl tar-rabtiet li jeżistu bejn din l-ittra u dik tat‑8 ta’ Ġunju 2021, ikollu konsegwenzi fuq il-legalità ta’ din tal-aħħar, li ż-żewġ partijiet tagħha jindikaw li dan huwa kkontestat minn IMG fil-kuntest ta’ rikors li ġie rreġistrat fir-Reġistru tal-Qorti Ġenerali bin-numru T‑509/21 u li kien għadu pendenti quddiem din il-qorti fid-data tal-preżentata ta’ dawn l-appelli.
Fit-tielet u fl-aħħar lok, l-ittra tat‑8 ta’ Ġunju 2021, kif ippreżentata mill-Kummissjoni, ma tidhirx li jista’ jkollha xi effett fuq is-suġġett tal-appell fil-Kawża C‑620/20 P jew fuq l-interess ġuridiku ta’ IMG f’dan il-kuntest.
Fil-fatt, dan l-appell u r-rikors fil-Kawża T‑381/15 RENV li ppreċedih għandhom bħala suġġett il-kumpens għad-danni ta’ natura morali u materjali li IMG iqis li ġarrab minħabba d-deċiżjoni tat‑8 ta’ Mejju 2015, li permezz tagħha l-Kummissjoni kienet, kif indikat fil-punt 31 ta’ din is-sentenza, informatu bid-deċiżjoni tagħha li ma tibqax tikkonkludi miegħu ftehimiet ġodda ta’ delega skont id-dispożizzjonijiet tal-Leġiżlazzjonijiet Finanzjarji tal‑2002 u tal‑2012 li jippermettu li jiġu fdati kompiti ta’ implimentazzjoni tal-baġit lil organizzazzjonijiet internazzjonali, fid-dawl tal-eżistenza ta’ dubji dwar il-kwalità tiegħu ta’ organizzazzjoni internazzjonali fis-sens ta’ dawn id-dispożizzjonijiet.
Issa, sa fejn, kif jirriżulta mill-punti 46 sa 49 u 51 ta’ din is-sentenza, il-Qorti tal-Ġustizzja kkonstatat in-natura illegali ta’ din id-deċiżjoni fis-sentenza C‑183/17 P u C‑184/17 P, fid-dawl tan-natura infondata, fid-dritt kif ukoll fil-fatt, tar-raġunament li wassal lill-Kummissjoni sabiex ikollha tali dubji, u sa fejn il-motivi li fuqhom hija bbażata din il-konstatazzjoni għandhom, konformement mal-ġurisprudenza stabbilita (sentenzi tal‑14 ta’ Settembru 1999, Il-Kummissjoni vs AssiDomän Kraft Products et,
C‑310/97 P
,
EU:C:1999:407
, punt
, kif ukoll tad‑19 ta’ April 2012, Artegodan vs Il-Kummissjoni,
C‑221/10 P
,
EU:C:2012:216
, punt
), l-awtorità ta’
res judicata
inkwantu jikkostitwixxu l-appoġġ neċessarju tad-dispożittiv ta’ din is-sentenza ta’ annullament, il-kwistjoni dwar jekk din id-deċiżjoni illegali setgħetx tikkawża danni ta’ natura morali jew materjali li għalihom IMG għandu interess jitlob il-kumpens ma tistax tiġi affettwata mill-fatt li l-Kummissjoni waslet, f’deċiżjoni adottata sitt snin iktar tard u bbażata fuq evalwazzjoni ġuridika u fattwali differenti, għall-konklużjoni li IMG ma jistax jitqies bħala organizzazzjoni internazzjonali. Fil-fatt, fil-kuntest ta’ rikors għad-danni, l-illegalità ta’ att jew ta aġir li jista’ jiskatta r-responsabbiltà mhux kuntrattwali tal-Unjoni għandha tiġi evalwata skont elementi ta’ liġi u ta’ fatt eżistenti fil-mument tal-adozzjoni tal-imsemmi att jew tal-imsemmi aġir (sentenza tal‑10 ta’ Settembru 2019, HTTS vs Il-Kunsill,
C‑123/18 P
,
EU:C:2019:694
, punt
).
Mill-kunsiderazzjonijiet preċedenti jirriżulta li l-argument tal-Kummissjoni dwar it-telf tas-suġġett ta’ dawn l-appelli jew it-telf tal-interess ġuridiku ta’ IMG ma huwiex fondat.
B.

Fuq l‑appell C‑619/20 P
Insostenn tat-talbiet tiegħu, IMG jinvoka żewġ aggravji bbażati fuq żbalji ta’ liġi li jivvizzjaw, rispettivament, iċ-ċaħda bħala inammissibbli tat-talba tiegħu għall-annullament tal-ittra tat‑18 ta’ Lulju 2019 (punti 43 sa 76 tad-digriet appellat) u ċ-ċaħda bħala manifestament inammissibbli tat-talba tiegħu għal kumpens għad-danni li allegatament ġew ikkawżati lilu minn din l-ittra (punti 77 sa 93 tal-istess digriet).
1.

Fuq l‑ewwel aggravju
a)

L‑argumenti tal‑partijiet
IMG isostni li r-raġunament li abbażi tiegħu l-Qorti Ġenerali qieset li l-ittra tat‑18 ta’ Lulju 2019 ma kinitx tikkostitwixxi att li jista’ jkun is-suġġett ta’ rikors għal annullament huwa vvizzjat minn diversi żbalji ta’ liġi.
Fil-fatt, din l-ittra tinkludi deċiżjoni definittiva tal-Kummissjoni li teżegwixxi s-sentenza C‑183/17 P u C‑184/17 P billi twettaq evalwazzjoni ġdida tal-kwalità ta’ IMG fid-dawl tad-dispożizzjonijiet tar-Regolamenti Finanzjarji tal‑2002 u tal‑2012, fid-dawl ta’ elementi addizzjonali li għandhom jiġu pprovduti mill-persuna kkonċernata jew, fin-nuqqas ta’ dan, mill-Istati ppreżentati minnha bħala li huma jew li kienu membri tagħha. Ma’ tali deċiżjoni espliċita tiżdied, impliċitament iżda neċessarjament, deċiżjoni li ma tiġix eżegwita din is-sentenza billi IMG jitqiegħed mill-ġdid fis-sitwazzjoni ta’ organizzazzjoni internazzjonali rrikonoxxuta, b’mod partikolari, mill-Kummissjoni, li kien jinsab fiha qabel l-adozzjoni taż-żewġ atti annullati mill-Qorti tal-Ġustizzja.
Issa, billi ma rrikonoxxietx in-natura kontestabbli ta’ dawn id-deċiżjonijiet, il-Qorti Ġenerali, qabel kollox, wettqet żball ta’ liġi li jikkonsisti fir-rifjut li tiċċensura l-ksur, mill-Kummissjoni, tal-ewwel paragrafu tal-Artikolu 266 TFUE, li jobbliga lill-istituzzjonijiet tal-Unjoni, fil-każ ta’ annullament ta’ att li huma l-awtur tiegħu, jieħdu l-miżuri neċessarji għall-eżekuzzjoni tas-sentenza li tiddikjara dan l-annullament. B’mod iktar speċifiku, il-punti 53 sa 59, 61 sa 66, 68 sa 70 u 73 sa 76 tad-digriet appellat jiksru l-awtorità ta’
res judicata
marbuta mas-sentenza C‑183/17 P u C‑184/17 P, li l-motivi deċiżivi tagħha (punti 92 sa 96 u 104) juru li l-Kummissjoni kienet obbligata tqiegħed lil IMG mill-ġdid fis-sitwazzjoni preċedenti ta’ organizzazzjoni internazzjonali rrikonoxxuta, fis-sens tar-Leġiżlazzjonijiet Finanzjarji tal‑2002 u tal‑2012, li kellu.
Sussegwentement, billi injorat il-fatt li dan ir-rikonoxximent kellu jibqa’ jeżisti għal IMG, ħlief sa fejn il-membri tiegħu jemendaw l-istatus tiegħu jew itemmu l-eżistenza tiegħu, il-Qorti Ġenerali kisret diversi regoli tad-dritt internazzjonali pubbliku dwar il-kunċett ta’ “organizzazzjoni internazzjonali” li jirreferu għalih dawn il-leġiżlazzjonijiet, li l-osservanza tagħhom hija meħtieġa, fid-dawl tas-supremazija tagħhom fuq id-dritt sekondarju tal-Unjoni, kemm min-naħa tal-qorti kif ukoll min-naħa tal-Kummissjoni fil-kuntest tal-eżekuzzjoni tas-sentenza C‑183/17 P u C‑184/17 P.
Fl-aħħar nett, il-Qorti Ġenerali applikat b’mod żbaljat il-prinċipji stabbiliti mill-ġurisprudenza stabbilita tal-Qorti tal-Ġustizzja dwar il-kunċett ta’ “att li jista’ jiġi kkontestat” billi ma kklassifikatx bħala tali l-ittra tat‑18 ta’ Lulju 2019, minkejja l-kliem tagħha, il-kuntest li fih hija kienet intervjeniet u l-effetti legali tad-deċiżjonijiet espliċita u impliċita li kienet tinkludi.
Il-Kummissjoni ssostni li l-aggravju huwa infondat.
b)

L‑ewalwazzjoni tal‑Qorti tal‑Ġustizzja
Rikors għal annullament jista’ jitressaq, abbażi tal-ewwel paragrafu tal-Artikolu 263 TFUE, kontra kwalunkwe dispożizzjoni jew miżura adottata mill-istituzzjonijiet, mill-korpi jew mill-organi tal-Unjoni, tkun xi tkun il-forma tagħha, li tkun intiża li tipproduċi effetti legali vinkolanti ta’ natura li jaffettwaw l-interessi ta’ persuna fiżika jew ġuridika, billi tibdel b’mod sinjifikattiv is-sitwazzjoni ġuridika tagħha (sentenza tal‑31 ta’ Jannar 2019, International Management Group vs Il-Kummissjoni,
C‑183/17 P u C‑184/17 P
,
EU:C:2019:78
, punt
u l-ġurisprudenza ċċitata).
Sabiex jiġi ddeterminat, f’każ speċifiku, jekk l-att ikkontestat huwiex intiż li jipproduċi effetti legali vinkolanti, fl-ewwel lok u hekk kif jirriżulta mill-ġurisprudenza stabbilita tal-Qorti tal-Ġustizzja għandu jsir riferiment għas-sustanza tiegħu u għandhom jiġu evalwati l-effetti tiegħu fid-dawl ta’ kriterji oġġettivi, bħall-kontenut tal-att inkwistjoni, billi jittieħdu inkunsiderazzjoni, jekk ikun il-każ, il-kuntest tal-adozzjoni tiegħu kif ukoll is-setgħat tal-istituzzjoni, tal-korp jew tal-organu tal-Unjoni li jkun l-awtur tiegħu. Dawn is-setgħat għandhom jinftiehmu mhux b’mod astratt, iżda bħala elementi ta’ natura li jiċċaraw l-analiżi konkreta tal-kontenut tal-imsemmi att, li għandha natura ċentrali u indispensabbli (sentenza tal‑21 ta’ Jannar 2021, Il-Ġermanja vs Esso Raffinage,
C‑471/18 P
,
EU:C:2021:48
, punt
u l-ġurisprudenza ċċitata).
Fit-tieni lok, mill-ġurisprudenza stabbilita tal-Qorti tal-Ġustizzja jirriżulta li, fil-każ fejn, bħal f’dan il-każ, l-att ikkontestat ikun ġie adottat wara l-annullament ta’ att preċedenti, għandhom jittieħdu inkunsiderazzjoni l-aspetti legali li huma speċifiċi għal tali sitwazzjoni.
F’dan ir-rigward, mill-Artikolu 266 TFUE jirriżulta li l-istituzzjoni, il-korp jew l-organu li l-att tiegħu jkun ġie annullat għandu l-obbligu li jieħu l-miżuri neċessarji għall-eżekuzzjoni tas-sentenza li tkun iddikjarat l-annullament ta’ dan l-att u, sabiex jikkonforma ruħu ma’ din is-sentenza kif ukoll sabiex jeżegwixxiha b’mod sħiħ, li josserva mhux biss id-dispożittiv tagħha, iżda wkoll il-motivi li jikkostitwixxu s-sostenn neċessarju tagħha, fis-sens li huma indispensabbli sabiex jiġi ddeterminat is-sens eżatt ta’ dak li ġie deċiż f’dak id-dispożittiv (sentenza tal‑14 ta’ Ġunju 2016, Il-Kummissjoni vs McBride et,
C‑361/14 P
,
EU:C:2016:434
, punt
u l-ġurisprudenza ċċitata).
Madankollu, peress li l-Artikolu 266 TFUE ma jispeċifikax in-natura tal-miżuri li għandhom jittieħdu mill-awtur tal-att annullat sabiex jikkonforma ruħu ma’ dan l-obbligu, huwa dan tal-aħħar li għandu jidentifika dawn il-miżuri (ara, f’dan is-sens, is-sentenza tal‑14 ta’ Ġunju 2016, Il-Kummissjoni vs McBride et,
C‑361/14 P
,
EU:C:2016:434
, punti
u
), filwaqt li għandu, fl-għażla tagħhom, setgħa diskrezzjonali wiesgħa, sakemm jikkonforma ruħu mad-dispożittiv tas-sentenza li tkun annullat dan l-att u mal-motivi li jikkostitwixxu s-sostenn neċessarju tagħha (ara, f’dan is-sens, is-sentenza tal‑15 ta’ Marzu 2018, Deichmann,
C‑256/16
,
EU:C:2018:187
, punt
u l-ġurisprudenza ċċitata).
Fit-tielet u l-aħħar lok, hija ġurisprudenza stabbilita li, fil-preżenza ta’ atti li t-tfassil tagħhom jitwettaq f’diversi stadji proċedurali, tikkostitwixxi, bħala prinċipju, att li jista’ jkun is-suġġett ta’ rikors għal annullament biss il-miżura li tistabbilixxi b’mod definittiv il-pożizzjoni tal-istituzzjoni, tal-korp jew tal-organu tal-Unjoni kompetenti, fi tmiem il-proċedura, bl-esklużjoni tal-miżuri intermedjarji li l-għan tagħhom huwa li jippreparaw din il-miżura definittiva, b’mod partikolari billi jesprimu opinjoni provviżorja (sentenzi tal-11 ta’ Novembru 1981, IBM vs Il-Kummissjoni,
60/81
,
EU:C:1981:264
, punti
u
, kif ukoll tat‑3 ta’ Ġunju 2021, L-Ungerija vs Il-Parlament,
C‑650/18
,
EU:C:2021:426
, punti
u
).
Fil-fatt, rikors għal annullament dirett kontra miżura li tesprimi opinjoni provviżorja jista’ jobbliga lill-qorti tal-Unjoni tagħmel evalwazzjoni ta’ kwistjonijiet li fuqhom l-istituzzjoni, il-korp jew l-organu kompetenti jkun għad ma kellux l-opportunità li jiddeċiedi, ħaġa li tkun inkompatibbli mas-sistema tat-tqassim tal-kompetenzi u tar-rimedji ġudizzjarji prevista mit-Trattat FUE (ara, f’dan is-sens, is-sentenzi tat‑13 ta’ Ottubru 2011, Deutsche Post u Il-Ġermanja vs Il-Kummissjoni,
C‑463/10 P u C‑475/10 P
,
EU:C:2011:656
, punt
, kif ukoll tal‑15 ta’ Marzu 2017, Stichting Woonlinie et vs Il-Kummissjoni,
C‑414/15 P
,
EU:C:2017:215
, punt
).
Barra minn hekk, sa fejn l-illegalitajiet li jistgħu jivvizzjaw miżura intermedjarja jistgħu jiġu invokati fl-okkażjoni tar-rikors għal annullament li jista’ jiġi ppreżentat kontra l-miżura finali li għat-tfassil tagħha hija tikkontribwixxi, dan ir-rikors jippermetti li tiġi żgurata protezzjoni ġudizzjarja suffiċjenti għall-persuni kkonċernati (ara, f’dan is-sens, is-sentenzi tat‑13 ta’ Ottubru 2011, Deutsche Post u Il-Ġermanja vs Il-Kummissjoni,
C‑463/10 P u C‑475/10 P
,
EU:C:2011:656
, punti
u
, kif ukoll tas‑6 ta’ Ottubru 2021, Poggiolini vs Il-Parlament (
C‑408/20 P
,
EU:C:2021:806
, punt
).
F’dan il-każ, il-Qorti Ġenerali waslet għall-konklużjoni li, fid-dawl tal-kontenut tagħha, kif imfakkar fil-punt 63 tas-sentenza preżenti, l-ittra tat‑18 ta’ Lulju 2019 ma kinitx att li jista’ jkun is-suġġett ta’ rikors għal annullament inkwantu kienet tikkostitwixxi miżura preparatorja.
B’mod iktar preċiż, din il-qorti qieset, qabel xejn, fil-punti 51 u 52 tad-digriet appellat, li din l-ittra kellha tiġi analizzata bħala li tesprimi l-pożizzjoni tal-Kummissjoni li tgħid li din l-istituzzjoni qieset neċessarju li tikseb elementi intiżi sabiex jippermettulha tevalwa l-kwalità ta’ organizzazzjoni internazzjonali ta’ IMG, fis-sens tad-dispożizzjonijiet applikabbli, u li tiffissa l-pożizzjoni definittiva tagħha f’dan ir-rigward bil-għan li tikkonforma ruħha mal-obbligu tagħha li teżegwixxi s-sentenza C‑183/17 P u C‑184/17 P.
Sussegwentement, il-Qorti Ġenerali essenzjalment qieset, fil-punti 54, 59 sa 69 u 71 sa 75 tad-digriet appellat, li, fid-dawl tal-kuntest li fih saret l-imsemmija ittra, tad-dispożittiv u tal-motivi tas-sentenza C‑183/17 P u C‑184/17 P kif ukoll tas-setgħa diskrezzjonali li kellha l-Kummissjoni sabiex tikkonforma ruħha mal-obbligu tagħha li teżegwixxi din is-sentenza, din kellha l-possibbiltà, jew saħansitra l-obbligu, li twettaq evalwazzjoni ġdida tal-kwalità ta’ organizzazzjoni internazzjonali ta’ IMG fir-rigward tad-dispożizzjonijiet applikabbli u li tfittex li tikseb, għal dan il-għan, il-provi li dehrulha neċessarji għaliha sabiex jippermettulha tistabbilixxi l-pożizzjoni definittiva tagħha dwar dan is-suġġett.
Fl-aħħar nett, il-Qorti Ġenerali ddeduċiet, fil-punt 76 tad-digriet appellat, li l-ittra tat‑18 ta’ Lulju 2019 kienet tikkostitwixxi miżura preparatorja għad-deċiżjoni li l-Kummissjoni kienet obbligata tieħu sabiex teżegwixxi s-sentenza C‑183/17 P u C‑184/17 P.
F’dan ir-rigward, għandu jiġi rrilevat, fir-rigward, fl-ewwel lok, tal-argumenti ta’ IMG li huma miġbura fil-qosor fil-punt 94 ta’ din is-sentenza, li, fid-dawl tal-prinċipji ġurisprudenzjali mfakkra fil-punti 100 sa 102 ta’ din is-sentenza, il-Qorti Ġenerali ma wettqitx żball ta’ liġi meta ddeterminat, bil-mod deskritt fil-qosor fil-punt 108 tal-imsemmija sentenza, il-konsegwenzi ġuridiċi li kellhom jinsiltu, fil-kuntest tal-analiżi tan-natura kontestabbli tal-ittra tat‑18 ta’ Lulju 2019, l-ewwel, mill-eżistenza tas-sentenza C‑183/17 P u C‑184/17 P, it-tieni, mis-setgħa diskrezzjonali li l-Kummissjoni kellha sabiex tikkonforma mal-obbligu tagħha li tieħu l-miżuri li l-eżekuzzjoni tagħha kienet titlob u, it-tielet, mill-awtorità ta’
res judicata
li għandhom, kif tfakkar fil-punt 89 tas-sentenza preżenti, kemm id-dispożittiv ta’ dik is-sentenza ta’ annullament kif ukoll il-motivi li jikkostitwixxu s-sostenn neċessarju għalih.
B’mod partikolari, kif ġustament irrilevat din il-qorti, mill-punti 57 sa 59, 61 u 88 sa 90 tas-sentenza C‑183/17 P u C‑184/17 P, minn naħa, jirriżulta b’mod ċar li l-Kummissjoni għandha l-obbligu li tiżgura ruħha li l-entitajiet li lilhom fdat jew li lilhom għandha l-intenzjoni li tagħti kompiti ta’ implimentazzjoni tal-baġit, skont id-dispożizzjonijiet tal-Leġiżlazzjonijiet Finanzjarji tal‑2002 u tal‑2012 dwar il-ġestjoni indiretta tal-baġit tal-Unjoni minn organizzazzjonijiet internazzjonali, għandhom tali kwalità fis-sens ta’ dawn id-dispożizzjonijiet. Min-naħa l-oħra, din l-istituzzjoni għandha, f’każ ta’ dubji f’dan ir-rigward, l-obbligu li tneħħi dawn id-dubji kif ukoll li tiġbor l-elementi kollha neċessarji sabiex tiġġustifika d-deċiżjoni tagħha fid-dritt kif ukoll fil-fatt, fid-dawl tal-konsegwenzi ġuridiċi ta’ din id-deċiżjoni fuq l-entità kkonċernata.
Barra minn hekk, mill-punti 92 sa 97 u 104 tas-sentenza C‑183/17 P u C‑184/17 P, li l-kontenut tagħhom tfakkar fil-punti 22 u 23 tad-digriet C‑183/17 P‑INT, jirriżulta b’mod ċar li, f’dan il-każ, id-deċiżjonijiet li ġew annullati mill-Qorti tal-Ġustizzja ma kinux iġġustifikati fid-dritt jew fil-fatt.
Fid-dawl ta’ dawn l-evalwazzjonijiet u ta’ dawn il-konstatazzjonijiet, li jikkostitwixxu s-sostenn tad-dispożittiv ta’ dik is-sentenza, il-Kummissjoni ma kinitx obbligata tqiegħed lil IMG fis-sitwazzjoni preċedenti ta’ organizzazzjoni internazzjonali rrikonoxxuta li fiha huwa jsostni li sab ruħu, iżda setgħet tikkonforma ruħha mal-obbligu tagħha li teżegwixxi s-sentenza C‑183/17 P u C‑184/17 P billi tieħu miżuri proċedurali intiżi sabiex jippermettulha tirrimedja l-irregolarità kkonstatata mill-Qorti tal-Ġustizzja u, potenzjalment, li tadotta att ġdid, intiż sabiex jissostitwixxi d-deċiżjonijiet annullati minnha, wara li tkun kisbet l-elementi li kienet tqis neċessarji sabiex jissostanzjaw fid-dritt u fil-fatt dan l-att il-ġdid.
F’dak li jirrigwarda, fit-tieni lok, l-argumenti ta’ IMG miġbura fil-qosor fil-punt 96 ta’ din is-sentenza, għandu jiġi rrilevat li, fid-dawl tal-konsegwenzi ġuridiċi li hija kienet validament siltet mis-sentenza C‑183/17 P u C‑184/17 P, il-Qorti Ġenerali ma wettqitx żball ta’ klassifikazzjoni ġuridika tal-fatti meta, fil-punt 76 tad-digriet appellat, ikkonkludiet li l-ittra tat‑18 ta’ Lulju 2019 kellha titqies, fid-dawl tal-kontenut tagħha, bħala miżura preparatorja li tesprimi pożizzjoni provviżorja tal-Kummissjoni fir-rigward tal-kwalità ta’ organizzazzjoni internazzjonali ta’ IMG, fis-sens tad-dispożizzjonijiet applikabbli.
Fil-fatt, peress li l-istituzzjoni kompetenti kellha l-intenzjoni li twettaq evalwazzjoni ta’ din il-kwalità, tali miżura setgħet validament tiġi kklassifikata bħala miżura preparatorja fid-dawl tal-prinċipji ġurisprudenzjali mfakkra fil-punti 103 u 104 tas-sentenza preżenti.
Fir-rigward, fit-tielet lok, tal-argumenti ta’ IMG miġbura fil-qosor fil-punt 95 tas-sentenza preżenti, għandu jiġi kkonstatat li dawn jirrigwardaw il-konsegwenzi li għandhom jinsiltu, fil-fehma tiegħu, minn ċerti regoli tad-dritt internazzjonali pubbliku dwar il-kunċett ta’ “organizzazzjoni internazzjonali” fil-kuntest tal-evalwazzjoni tal-kwalità eventwali tiegħu ta’ organizzazzjoni internazzjonali fis-sens tad-dispożizzjonijiet applikabbli, u għalhekk fuq kwistjoni li l-Kummissjoni kienet indikat, fl-ittra tat‑18 ta’ Lulju 2019, li riedet tevalwa qabel kull teħid ta’ pożizzjoni definittiva. Issa, fid-dawl tal-ġurisprudenza mfakkra fil-punti 104 u 105 ta’ din is-sentenza, tali argumenti, anki jekk jitqiesu li huma fondati, ma jistgħux iwasslu sabiex tiġi rrikonoxxuta n-natura kontestabbli ta’ din l-ittra.
Fid-dawl tar-raġunijiet kollha preċedenti, dan l-aggravju ma huwiex fondat u għaldaqstant għandu jiġi miċħud.
2.

Fuq it‑tieni aggravju
a)

L‑argumenti tal‑partijiet
IMG isostni, qabelxejn, li, peress li l-kap ta’ talbiet intiż għall-annullament tal-ittra tat‑18 ta’ Lulju 2019 kien ammissibbli, il-kap ta’ talbiet intiż għall-kumpens għad-dannu morali kkawżat minn din l-ittra kien ukoll ammissibbli, kuntrarjament għal dak li sostniet il-Qorti Ġenerali fil-punti 80 u 81 tad-digriet appellat.
Sussegwentement, huwa jqis li l-kap ta’ talbiet għall-kumpens tad-danni materjali kkawżati mid-deċiżjoni tat‑8 ta’ Mejju 2015 lanqas ma seta’ jiġi miċħud bħala inammissibbli minħabba
lis alibi pendens
mal-Kawża T‑381/15 RENV, kif iddeċidiet b’mod żbaljat il-Qorti Ġenerali fil-punti 82 sa 85 ta’ dan id-digriet. Fil-fatt, filwaqt li s-sors tagħhom jinsab f’din id-deċiżjoni, id-danni inkwistjoni kienu speċifikament u esklużivament imsemmija inkwantu kienu tkomplew permezz ta’ din l-ittra.
Fl-aħħar nett u bl-istess mod, il-kap ta’ talbiet intiż għall-kumpens tad-danni materjali li joriġinaw mid-deċiżjoni tas‑16 ta’ Diċembru 2014 kien jirrigwarda speċifikament u esklużivament dawn id-danni peress li kienu tkomplew permezz tal-ittra tat‑18 ta’ Lulju 2019, b’tali mod li l-Qorti Ġenerali wettqet ukoll żball ta’ liġi billi ċaħditu bħala inammissibbli fil-punti 86 sa 93 tal-imsemmi digriet.
Il-Kummissjoni tqis li dan l-aggravju huwa parzjalment infondat u ineffettiv għall-kumplament.
b)

L‑ewalwazzjoni tal‑Qorti tal‑Ġustizzja
F’dan ir-rigward, fir-rigward, fl-ewwel lok, tal-argument ta’ IMG dwar l-evalwazzjoni magħmula mill-Qorti Ġenerali fil-punti 80 u 81 tad-digriet appellat, huwa biżżejjed li jiġi kkonstatat li, filwaqt li IMG sempliċement isostni, essenzjalment, li din l-evalwazzjoni għandha titqies li hija vvizzjata bi żball ta’ liġi jekk jirriżulta li l-kap ta’ talbiet intiż għall-annullament tal-ittra tat‑18 ta’ Lulju 2019 ġie miċħud b’mod żbaljat bħala inammissibbli, mill-punt 117 tas-sentenza preżenti jirriżulta li l-Qorti Ġenerali kienet fondata li tiċħad dan il-kap ta’ talbiet bħala inammissibbli.
Fir-rigward, fit-tieni lok, tal-kap ta’ talbiet intiż għall-kumpens għad-danni materjali li, filwaqt li joriġinaw mid-deċiżjoni tat-8 ta’ Mejju 2015, kienu tkomplew permezz tal-ittra tat‑18 ta’ Lulju 2019, għandu jiġi osservat li, kif fakkret ġustament il-Qorti Ġenerali fil-punt 82 tad-digriet appellat, mill-ġurisprudenza stabbilita tal-Qorti tal-Ġustizzja jirriżulta li rikors għal annullament jew għal kumpens li ġie ppreżentat wara rikors ieħor bejn l-istess partijiet, intiż għall-istess finijiet u bbażat fuq l-istess motivi jew ilmenti għandu jiġi miċħud bħala inammissibbli minħabba
lis alibi pendens
(159/84) (digriet tal‑1 ta’ April 1987, Ainsworth et vs Il-Kummissjoni,
159/84, 267/84, 12/85 u 264/85
,
EU:C:1987:172
, punti
u
, kif ukoll tal‑5 ta’ April 2017, Changshu City Standard Parts Factory u Ningbo Jinding Fastener vs Il-Kunsill,
C‑376/15 P u C‑377/15 P
,
EU:C:2017:269
, punt
).
Issa, il-Qorti Ġenerali ġustament applikat din il-ġurisprudenza f’dan il-każ, fil-punti 83 sa 85 tad-digriet appellat, sa fejn it-talba għal kumpens ta’ IMG kienet tressqet wara dik li kienet is-suġġett tal-Kawża T‑381/15 RENV, sa fejn hija kienet bejn IMG u l-istess parti, sa fejn hija kellha l-istess għan kumpensatorju u sa fejn kienet tirrigwarda danni materjali li, filwaqt li kienu tkomplew permezz tal-ittra tat‑18 ta’ Lulju 2019, kienu joriġinaw, skont il-persuna kkonċernata stess, mid-deċiżjoni inkwistjoni f’din il-kawża preċedenti.
Fit-tielet u l-aħħar lok, fir-rigward tal-argument analogu ta’ IMG dwar il-kap ta’ talbiet tiegħu għall-kumpens tad-danni li, minkejja li ġew ikkawżati mid-deċiżjoni tas‑16 ta’ Diċembru 2014, tkomplew permezz tal-ittra tat‑18 ta’ Lulju 2019, huwa biżżejjed li jiġi rrilevat li dan huwa ineffettiv. Fil-fatt, sabiex tiċħad dan il-kap ta’ talbiet bħala inammissibbli, il-Qorti Ġenerali bbażat ruħha, fil-punti 91 sa 93 tad-digriet appellat, mhux fuq kunsiderazzjonijiet sostantivi jew proċedurali marbuta man-natura jew mal-oriġini tad-danni allegati, iżda fuq in-nuqqas ta’ osservanza tar-rekwiżiti formali applikabbli għar-rikorsi promoturi li jinsabu fl-Artikolu 76(d) tar-Regoli tal-Proċedura tagħha, billi qieset, essenzjalment, li l-argument intiż sabiex isostni l-imsemmi kap ta’ talbiet kien wisq konċiż u impreċiż sabiex tkun tista’ tiddeċiedi.
Għaldaqstant, peress li dan l-aggravju ma huwiex fondat iktar mill-ewwel wieħed, l-appell għandu jiġi miċħud.
C.

Fuq l‑appell fil‑Kawża C‑620/20 P
Insostenn tat-talbiet tiegħu, IMG jinvoka żewġ aggravji bbażati fuq żbalji ta’ liġi li jivvizzjaw, rispettivament, iċ-ċaħda bħala infondata ta’ parti mill-kapijiet ta’ talbiet għad-danni tiegħu (punti 69 sa 100 tas-sentenza appellata) u bħala inammissibbli tal-kumplament ta’ dawn il-kapijiet ta’ talbiet (punti 40 sa 68 ta’ din is-sentenza).
1.

Fuq l‑ewwel aggravju
a)

L‑argumenti tal‑partijiet
Fir-rigward tal-kapijiet ta’ talbiet għad-danni li ġew miċħuda fuq il-mertu fis-sentenza appellata, IMG isostni, l-ewwel, li, billi ma siltitx il-konsegwenzi mill-annullament tad-deċiżjoni tat‑8 ta’ Mejju 2015 permezz tas-sentenza C‑183/17 P u C‑184/17 P, il-Qorti Ġenerali kisret il-prinċipju tal-awtorità ta’
res judicata
, kif sanċit fit-tieni paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, li jipprovdi li, fil-każ ta’ rinviju ta’ kawża lil din il-qorti, din hija marbuta mill-punti ta’ liġi li ġew deċiżi mid-deċiżjoni tal-Qorti tal-Ġustizzja. Fil-fatt, filwaqt li l-Qorti tal-Ġustizzja kkonkludiet li d-dubji tal-Kummissjoni dwar l-istatus ta’ organizzazzjoni internazzjonali ta’ IMG ma humiex ġustifikati, il-Qorti Ġenerali rrifjutat li taċċetta, fil-punti 82 sa 86 tas-sentenza appellata, li l-Kummissjoni ma kienx għad għandha dritt tqajjem dubji f’dan ir-rigward.
It-tieni, IMG isostni li l-Qorti Ġenerali wettqet sensiela ta’ żbalji ta’ liġi, fil-punti 86 sa 88 tas-sentenza appellata, billi rrifjutat li taċċetta li l-illegalità kkonstatata mill-Qorti tal-Ġustizzja tiġi kklassifikata, fid-dawl tad-dispożizzjonijiet rilevanti tar-Leġiżlazzjonijiet Finanzjarji tal‑2002 u tal‑2012 kif ukoll tar-regoli tad-dritt internazzjonali pubbliku li huwa neċessarju li jittieħdu inkunsiderazzjoni sabiex jinftiehem il-kunċett ta’ “organizzazzjoni internazzjonali” li jirreferu għalih dawn id-dispożizzjonijiet, bħala ksur ta’ dispożizzjoni legali intiża li tagħti drittijiet lill-entitajiet li lilhom l-Unjoni fdat kompiti ta’ implimentazzjoni tal-baġit.
F’dan ir-rigward, IMG jallega, qabel xejn, li ladarba entità tkun ġiet irrikonoxxuta bħala organizzazzjoni internazzjonali, din ma tkunx tista’ tiġi mċaħħda minn tali status, u dan minħabba n-natura definittiva u l-infurzabbiltà ta’ dan ir-rikonoxximent li jirriżulta mid-dritt internazzjonali pubbliku, sakemm l-Istati Membri li jkunu membri tagħha stess ma jkunux iddeċidew li jemendaw l-istatus jew li jtemmu l-eżistenza tagħha. Konsegwentement, tali entità għandha, skont dan id-dritt u sakemm tibqa’ teżisti, id-dritt li tibqa’ rrikonoxxuta bħala tali.
Sussegwentement, il-kontestazzjoni tal-istatus ta’ organizzazzjoni internazzjonali li ġie rrikonoxxut lil entità partikolari ma tistax tiġi ġġustifikata min-natura speċifika jew awtonoma tal-kunċett ta’ “organizzazzjoni internazzjonali” fis-sens tal-Leġiżlazzjonijiet Finanzjarji tal‑2002 u tal‑2012, peress li dawn għandhom jiġu interpretati b’mod konformi mar-regoli rilevanti tad-dritt internazzjonali pubbliku, fid-dawl tal-grad ogħla li dawn ir-regoli jokkupaw fil-ġerarkija tar-regoli.
Fl-aħħar, IMG isostni, essenzjalment, li t-teħid inkunsiderazzjoni tal-elementi ġuridiċi u fattwali kollha rilevanti f’dan il-każ kellu jwassal lill-Qorti Ġenerali sabiex tikkonkludi li l-istatus tagħha ta’ organizzazzjoni internazzjonali ma kien jagħti lok għal ebda dubju ġġustifikat.
It-tielet, IMG jikkritika lill-Qorti Ġenerali li wettqet żball ta’ liġi, fil-punti 89 sa 93 tas-sentenza appellata, meta rrifjutat li tikkonstata l-eżistenza ta’ ksur tad-dritt għal amministrazzjoni tajba ta’ natura li tiskatta r-responsabbiltà tal-Unjoni, fid-dawl tal-illegalità li kienet ġiet ikkonstatata mill-Qorti tal-Ġustizzja fis-sentenza C‑183/17 P u C‑184/17 P. Fil-fatt, fid-dawl tan-natura mhux ġustifikata tad-dubji li wasslu lill-Kummissjoni sabiex tiffriża r-relazzjonijiet kuntrattwali tagħha ma’ IMG, fid-deċiżjoni tat‑8 ta’ Mejju 2015, kif ukoll fid-dawl tal-iżball ta’ liġi u fid-dawl tal-iżball manifest ta’ evalwazzjoni li jivvizzjaw din id-deċiżjoni, huwa ċar li din l-illegalità tikkostitwixxi ksur tad-dritt għal amministrazzjoni tajba, kif sanċit fl-Artikolu 41 tal-Karta, u, b’mod iktar preċiż, tal-obbligu li kellha din l-istituzzjoni, skont dan l-artikolu, li tagħti prova ta’ diliġenza fl-eżami tas-sitwazzjoni tiegħu, konformement mal-ġursiprudenza tal-Qorti tal-Ġustizzja li ħarġet mis-sentenza tal‑21 ta’ Novembru 1991, Technische Universität München (
C‑269/90
,
EU:C:1991:438
, punt
).
Ir-raba’, il-Qorti Ġenerali wettqet żball ta’ liġi meta, fil-punti 96 u 97 tas-sentenza appellata, ikkonkludiet li l-ksur tal-Leġiżlazzjonijiet Finanzjarji tal‑2002 u tal‑2012 invokat minn IMG ma kienx, fi kwalunkwe każ, suffiċjentement serju.
B’risposta għal dan, il-Kummissjoni tqis, l-ewwel, li l-ilment li l-Qorti Ġenerali kisret it-tieni paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea huwa inammissibbli, ineffettiv u infondat. Fil-fatt, dan jirrigwarda evalwazzjonijiet tal-Qorti Ġenerali dwar l-assenza ta’ ksur ta’ dispożizzjonijiet legali li għandhom l-għan li jagħtu drittijiet lill-individwi, li ma jistgħux jiġu kkontestati fil-kuntest ta’ appell. Barra minn hekk, din il-qorti kkonkludiet, fi kwalunkwe każ, li tali ksur, anki jekk jiġi stabbilit, ma kienx suffiċjentement serju. Fil-fatt, kemm mis-sentenza C‑183/17 P u C‑184/17 P kif ukoll mid-digriet C‑183/17 P-INT jirriżulta li l-Kummissjoni ma kinitx obbligata tirrikonoxxi lil IMG l-istatus ta’ organizzazzjoni internazzjonali fis-sens tal-Leġiżlazzjonijiet Finanzjarji tal‑2002 u tal‑2012.
It-tieni, l-ilment li l-illegalità kkonstatata mill-Qorti tal-Ġustizzja kellha tiġi kklassifikata bħala ksur ta’ dispożizzjoni legali li għandha l-għan li tagħti drittijiet lill-organizzazzjonijiet internazzjonali li lilhom il-Kummissjoni fdat kompiti ta’ implimentazzjoni tal-baġit, fid-dawl ta’ ċerti regoli tad-dritt internazzjonali pubbliku dwar il-kunċett ta’ “organizzazzjoni internazzjonali” li jirreferu għalih id-dispożizzjonijiet tal-Leġiżlazzjonijiet Finanzjarji tal‑2002 u tal‑2012, huwa wkoll ineffettiv u infondat.
Fil-fatt, il-kwistjoni li għandha tiġi deċiża f’dan il-każ ma hijiex dik dwar jekk il-Kummissjoni tistax twettaq evalwazzjoni ġdida tal-istatus ta’ IMG iżda jekk id-dispożizzjonijiet tal-Leġiżlazzjonijiet Finanzjarji tal‑2002 u tal‑2012 li abbażi tagħhom din l-istituzzjoni esprimiet dubji f’dan ir-rigward jikkostitwixxux dispożizzjonijiet legali li għandhom l-għan li jagħtu drittijiet lil entitajiet li jinsabu fis-sitwazzjoni ta’ IMG. Issa, l-evalwazzjonijiet tal-Qorti Ġenerali f’dan ir-rigward huma eżenti minn kull żball ta’ liġi.
It-tielet, l-ilment dwar il-ksur tad-dritt għal amministrazzjoni tajba jista’ jkun motiv ġdid u għalhekk inammissibbli, minħabba li ma tqajjimx b’mod suffiċjentement perċettibbli u żviluppat fis-sottomissjonijiet fl-ewwel istanza. Fi kwalunkwe każ, dan huwa infondat. Fil-fatt, IMG lanqas ma jipprova juri li, lil hinn mill-illegalità kkonstatata mill-Qorti tal-Ġustizzja, il-Kummissjoni wriet nuqqas ta’ diliġenza, kif ikkonstatat il-Qorti Ġenerali fil-punt 92 tas-sentenza appellata. Barra minn hekk, fil-punt 91 ta’ din is-sentenza, il-Qorti Ġenerali ddeduċiet korrettament mis-sentenza C‑183/17 P u C‑184/17 P li l-Kummissjoni ma setgħetx tiġi kkritikata li ffriżat ir-relazzjonijiet kuntrattwali tagħha ma’ IMG peress li l-istatus ta’ dan tal-aħħar kien suġġett għal dubji.
Ir-raba’, IMG ma jurix li l-Qorti Ġenerali eskludiet b’mod żbaljat l-eżistenza ta’ ksur suffiċjentement serju tal-Leġiżlazzjonijiet Finanzjarji tal‑2002 u tal‑2012.
b)

L‑evalwazzjoni tal‑Qorti tal‑Ġustizzja
Kif jirriżulta mill-espożizzjoni tal-argumenti tal-partijiet preċedenti, dan l-aggravju huwa maqsum f’erba’ lmenti distinti.
1)

Fuq l-ewwel ilment, ibbażat fuq il-ksur tal-prinċipju tal-awtorità ta’ res judicata
Fir-rigward, fl-ewwel lok, tal-ilment miġbur fil-qosor fil-punt 128 tas-sentenza preżenti, għandu jitfakkar li, wara li annullat kompletament is-sentenzi T‑29/15 u T‑381/15 u ddeċidiet fuq parti mir-rikorsi li wasslu għal dawn is-sentenzi, il-Qorti tal-Ġustizzja effettivament iddikjarat, fil-punt 104 tas-sentenza C‑183/17 P u C‑184/17 P, li t-tliet elementi li fuqhom il-Kummissjoni kienet ibbażat ruħha fid-deċiżjonijiet tagħha tas‑16 ta’ Diċembru 2014 u tat‑8 ta’ Mejju 2015, kif analizzati fil-punti 92 sa 96 ta’ din l-aħħar sentenza, ma kinux ta’ natura li jqiegħdu f’dubju l-kwalità ta’ organizzazzjoni internazzjonali ta’ IMG, fis-sens tal-Leġiżlazzjonijiet Finanzjarji tal‑2002 u tal‑2012.
Madankollu, din id-dikjarazzjoni ma tistax tinqara mingħajr ma jittieħdu inkunsiderazzjoni l-motivi tas-sentenza C‑183/17 P u C‑184/17 P li tagħhom hija tikkostitwixxi s-segwitu loġiku u li tagħhom il-Qorti tal-Ġustizzja fakkret is-sens u l-portata fid-digriet C‑183/17 P-INT, fit-termini indikati fil-punt 51 tas-sentenza preżenti. Issa, minn dawn il-motivi jirriżulta b’mod ċar li l-Kummissjoni ma kinitx ipprojbita milli twettaq sussegwentement evalwazzjoni ġdida tal-kwalità ta’ organizzazzjoni internazzjonali ta’ IMG, billi tieħu inkunsiderazzjoni l-punti kollha ta’ fatt u ta’ liġi rilevanti.
Għalhekk, fil-punti 82 sa 86 tas-sentenza appellata l-Qorti Ġenerali ma wettqet ebda żball ta’ liġi fir-rigward tat-tieni paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea.
2)

Fuq it-tieni u r-raba’ lmenti, ibbażati fuq l-eżistenza ta’ ksur suffiċjentement serju tal-Leġiżlazzjonijiet Finanzjarji tal‑2002 u tal‑2012
F’dak li jirrigwarda, fit-tieni lok, l-ilmenti miġbura fil-qosor fil-punti 129 sa 132 u 134 tas-sentenza preżenti, li jgħidu li l-Qorti Ġenerali wettqet żbalji ta’ liġi, fil-punti 86 sa 88 u 96 sa 97 tas-sentenza appellata, meta rrifjutat li tammetti li l-illegalità kkonstatata mill-Qorti tal-Ġustizzja fis-sentenza C‑183/17 P u C‑184/17 P tista’ tiġi kklassifikata bħala ksur suffiċjentement serju ta’ dispożizzjoni legali li għandha l-għan li tagħti drittijiet lill-individwi, filwaqt li d-dispożizzjonijiet tal-Leġiżlazzjonijiet Finanzjarji tal‑2002 u tal‑2012 li fir-rigward tagħhom din l-illegalità serja ġiet ikkonstatata kellhom jitqiesu li għandhom tali għan, b’teħid inkunsiderazzjoni tar-regoli tad-dritt internazzjonali pubbliku rilevanti f’dan il-każ, għandu jiġi rrilevat dan li ġej.
L-ewwel, mill-ġurisprudenza stabbilita tal-Qorti tal-Ġustizzja jirriżulta li, sabiex ir-responsabbiltà mhux kuntrattwali tal-Unjoni tkun tista’ tiġi stabbilita f’każ partikolari, huwa neċessarju, fost kundizzjonijiet oħra, li l-persuna li titlob kumpens għad-dannu jew danni li hija tqis li ġarrbet minħabba aġir jew att tal-Unjoni tistabbilixxi l-eżistenza ta’ ksur ta’ dispożizzjoni legali li għandha l-għan li tagħti drittijiet lill-individwi (sentenzi tal‑4 ta’ Lulju 2000, Bergaderm u Goupil vs Il-Kummissjoni,
C‑352/98 P
,
EU:C:2000:361
, punti
u
, kif ukoll tal‑4 ta’ April 2017, L-Ombudsman Ewropew vs Staelen,
C‑337/15 P
,
EU:C:2017:256
, punt
).
Barra minn hekk, dan il-ksur għandu jkun suffiċjentement serju, rekwiżit li jiddependi huwa stess mis-setgħa diskrezzjonali li għandha l-istituzzjoni, il-korp jew l-organu tal-Unjoni li jkun kiser din ir-regola u minn jekk dawn kisrux b’mod manifest u gravi l-limiti imposti fuq din is-setgħa, fid-dawl, b’mod partikolari, tal-livell ta’ ċarezza u ta’ preċiżjoni tal-imsemmija regola, tad-diffikultajiet ta’ interpretazzjoni jew ta’ applikazzjoni li jistgħu jirriżultaw minnha kif ukoll il-kumplessità tas-sitwazzjoni li għandha tiġi deċiża (ara, f’dan is-sens, is-sentenzi tal‑4 ta’ Lulju 2000, Bergaderm u Goupil vs Il-Kummissjoni,
C‑352/98 P
,
EU:C:2000:361
, punti
,
u
, kif ukoll tat‑30 ta’ Mejju 2017, Safa Nicu Sepahan vs Il-Kunsill,
C‑45/15 P
,
EU:C:2017:402
, punt
).
It-tieni, f’dan il-każ, mill-kliem u mill-istruttura tad-dispożizzjonijiet rilevanti tal-Leġiżlazzjonijiet Finanzjarji tal‑2002 u tal‑2012, moqrija fid-dawl tal-għanijiet imfittxija minn dawn il-leġiżlazzjonijiet, jirriżulta b’mod ċar li dawn id-dispożizzjonijiet ma jistgħux jitqiesu, fihom infushom, li għandhom l-għan li jagħtu drittijiet lill-entitajiet li fir-rigward tagħhom huma jistgħu jiġu implimentati.
Fil-fatt, l-Artikolu 53(ċ) u l-Artikolu 53d tar-Regolament Finanzjarju tal‑2002 kif ukoll l-Artikolu 58(1)(c) tar-Regolament Finanzjarju tal‑2012 jattribwixxu lill-Kummissjoni r-responsabbiltà li timplimenta l-baġit tal-Unjoni, filwaqt li jipprevedu diversi metodi ta’ implimentazzjoni ta’ dan il-baġit fosthom wieħed minnhom, imsejjaħ “ġestjoni konġunta ma’ organizzazzjonijiet internazzjonali amministrazzjoni” fl-ewwel wieħed minn dawn ir-regolamenti, u “ġestjoni indiretta” fit-tieni wieħed, jippermetti lil din l-istituzzjoni “tafda kompiti tal-implimentazzjoni tal-baġit” lil tali organizzazzjonijiet, fakultà li fil-kuntest tagħha hija tgawdi minn setgħa diskrezzjonali wiesgħa.
Barra minn hekk, l-Artikolu 53d tar-Regolament Finanzjarju tal‑2002 jistabbilixxi espliċitament, fil-paragrafi 1 u 2 tiegħu, li huwa biss meta l-Kummissjoni timplimenta l-baġit b’ġestjoni konġunta, u għalhekk fl-ipoteżi fejn hija tkun iddeċidiet li tuża l-fakultà tagħha li timplimenta dan il-metodu ta’ implimentazzjoni tal-baġit, li ċerti kompiti huma fdati lil organizzazzjoni internazzjonali, f’liema każ il-ftehim individwali li jiġi konkluż ma’ din l-organizzazzjoni għandu jinkludi dispożizzjonijiet iddettaljati li jikkonċernawhom. Bl-istess mod, it-tieni subparagrafu tal-Artikolu 84(3) tar-Regolament Finanzjarju tal‑2012 jispeċifika li, fil-każ fejn il-Kummissjoni tkun iddeċidiet li timplimenta l-baġit tal-Unjoni billi tirrikorri għall-metodu ta’ ġestjoni indiretta, id-deċiżjoni ta’ finanzjament għandha tippreċiża, b’mod partikolari, l-entità jew il-persuna inkarigata, il-kriterji li jkunu wasslu għall-għażla tagħha u l-kompiti fdati lilha. Dispożittiv simili, taħt dan l-aspett, issa huwa previst fl-Artikolu 62(1)(c) u fl-Artikolu 156(1) tar-Regolament Finanzjarju tal‑2018.
Fl-aħħar nett, dawn id-diversi dispożizzjonijiet għandhom jinftiehmu, kif fakkret ġustament il-Qorti Ġenerali fil-punti 79 u 80 tas-sentenza appellata u kif irrileva l-Avukat Ġenerali fil-punt 51 tal-konklużjonijiet tiegħu, fid-dawl tal-prinċipju ta’ ġestjoni finanzjarja tajba msemmi fl-Artikolu 310(5) u fl-ewwel paragrafu tal-Artikolu 317 TFUE.
B’teħid inkunsiderazzjoni tar-rwol u tar-responsabbiltà li dawn id-dispożizzjonijiet tad-dritt primarju tal-Unjoni u r-regolamenti finanzjarji jattribwixxu lill-Kummissjoni b’rabta mal-implimentazzjoni tal-baġit tal-Unjoni, din l-istituzzjoni għandha, fil-fatt, l-oneru li tiżgura l-osservanza tal-imsemmi prinċipju. Minn dan isegwi li, fil-każ fejn il-Kummissjoni tagħżel li timplimenta metodu ta’ implimentazzjoni tal-baġit li jimplika l-użu ta’ terz, hija għandha, fi kwalunkwe każ, tiżgura, waqt din l-implimentazzjoni u sussegwentement matul l-implimentazzjoni kollha tal-kompiti baġitarji kkonċernati, l-osservanza tal-kundizzjonijiet applikabbli, b’mod partikolari dawk li jirregolaw l-għoti tal-fondi korrispondenti u l-użu sussegwenti tagħhom (ara, f’dan is-sens, is-sentenzi tat‑28 ta’ Frar 2019, Alfamicro vs Il-Kummissjoni,
C‑14/18 P
,
EU:C:2019:159
, punti
u
, kif ukoll tas‑16 ta’ Lulju 2020, ADR Center vs Il-Kummissjoni,
C‑584/17 P
,
EU:C:2020:576
, punti
u
).
Konsegwentement, id-dispożizzjonijiet inkwistjoni għandhom jitqiesu li għandhom l-għan li jistabbilixxu fakultà, għall-Kummissjoni, li bis-saħħa ta’ setgħa diskrezzjonali wiesgħa u b’osservanza ta’ numru ta’ kundizzjonijiet ta’ natura ġuridika, amministrattiva, teknika u finanzjarja kif ukoll tal-prinċipju ta’ ġestjonifinanzjarja tajba, tafda kompiti ta’ implimentazzjoni tal-baġit lil organizzazzjonijiet internazzjonali, u mhux li tagħtihom drittijiet bħal dawk li jiġu fdati jew li fir-rigward tagħhom jinżammu tali kompiti.
It-tielet, fir-rigward tal-argument ta’ IMG li l-ksur ta’ dispożizzjoni legali li għandha l-għan li tagħti drittijiet lill-individwi kien jirriżulta mill-obbligu, impost fuq il-qorti tal-Unjoni, li tieħu inkunsiderazzjoni, fil-kuntest tal-analiżi tagħha tad-dispożizzjonijiet imfakkra fil-punti 148 u 149 tas-sentenza preżenti, diversi regoli tad-dritt internazzjonali li jirrigwardaw ir-rikonoxximent tal-organizzazzjonijiet internazzjonali kif ukoll l-infurzabbiltà tiegħu, minn naħa għandu jitfakkar li, fil-każ li l-Kummissjoni tkun tat kompiti ta’ implimentazzjoni tal-baġit lil entità partikolari, fil-kwalità ta’ organizzazzjoni internazzjonali, tali għoti dejjem jista’ jiġi eżaminat mill-ġdid sussegwentement b’osservanza tar-rekwiżit formali u proċedurali meħtieġa, jekk din id-deċiżjoni għal eżami mill-ġdid tkun iġġustifikata fid-dritt kif ukoll fil-fatt, kif jirriżulta mill-punt 111 ta’ dik is-sentenza.
Min-naħa l-oħra, għandu jiġi rrilevat li, indipendentement minn kull analiżi tal-kontenut eventwali tagħhom u tal-possibbiltà, għal entità bħal IMG, li tinvokahom quddiem qorti, ir-regoli li għalihom jirreferi dan tal-aħħar fl-ebda każ ma setgħu jittieħdu inkunsiderazzjoni sabiex tingħata deċiżjoni dwar dan ir-rikors għad-danni bbażat fuq l-illegalità tad-deċiżjoni tat‑8 ta’ Mejju 2015 kif ikkonstatata mill-Qorti tal-Ġustizzja fis-sentenza C‑183/17 P u C‑184/17 P.
Fil-fatt, qabel kollox, id-deċiżjoni tat‑8 ta’ Mejju 2015 hija preċiżament ibbażata, kif jirriżulta b’mod partikolari mill-punti 31 u 46 tas-sentenza preżenti, fuq l-eżistenza ta’ dubji dwar il-kwalità ta’ organizzazzjoni internazzjonali ta’ IMG, fis-sens tal-Leġiżlazzjonijiet Finanzjarji tal‑2002 u tal‑2012, u mhux fuq evalwazzjoni definittiva, f’sens jew f’ieħor, ta’ din il-kwalità.
Sussegwentement, filwaqt li annullat dawn id-deċiżjonijiet minħabba n-natura mhux iġġustifikata fid-dritt kif ukoll fil-fatt, fis-sentenza C‑183/17 P u C‑184/17 P il-Qorti tal-Ġustizzja fl-ebda każ ma ddeċidiet il-kwistjoni, barranija għat-tilwimiet li tressqu quddiemha, dwar jekk, abbażi ta’ analiżi mhux ivvizzjata bi żball ta’ liġi u fid-dawl tal-punti ta’ fatt u ta’ liġi rilevanti kollha, kellux jitqies jew għall-kuntrarju kellux jiġi eskluż li IMG kellu tali kwalità, kif jirriżulta mill-punti 51 u 142 tas-sentenza preżenti.
Fl-aħħar nett, din il-kwistjoni tista’, fil-preżent, tiġi deċiża mill-Qorti Ġenerali fil-kuntest tar-rikors għal annullament ippreżentat quddiemha kontra d-deċiżjoni tat‑8 ta’ Ġunju 2021, li permezz tagħha l-Kummissjoni ddeċidiet b’mod definittiv dwar dan is-suġġett.
Issa, kif irrileva l-Avukat Ġenerali fil-punt 57 tal-konklużjonijiet tiegħu, għall-finijiet li tiġi kkaratterizzata l-eżistenza ta’ ksur ta’ dispożizzjoni legali li għandha l-għan li tagħti drittijiet lill-individwi, IMG ma jistax jibbaża ruħu fuq regoli li t-teħid inkunsiderazzjoni tagħhom neċessarjament jippreżupponi li tiġi deċiża minn qabel, fis-sens li jirrakkomanda huwa, kwistjoni li hija fl-istess ħin estranja għall-kawżi li tagħhom dan l-appell jikkostitwixxi l-estensjoni fir-rigward tal-illegalità kkonstatata mill-Qorti Ġenerali fis-sentenza C‑183/17 P u C‑184/17 P, u li tista’ tqum fil-kuntest tar-rikors għal annullament li l-parti kkonċernata ppreżentat b’mod parallel quddiem il-Qorti Ġenerali u li kien għadu pendenti quddiem il-Qorti Ġenerali fid-data tal-preżentata ta’ dan l-appell.
Fid-dawl ta’ dawn l-elementi kollha, il-Qorti Ġenerali ma wettqitx żball ta’ liġi meta fil-punti 86 sa 88 tas-sentenza appellata kkunsidrat li l-illegalità kkonstatata mill-Qorti tal-Ġustizzja fis-sentenza C‑183/17 P u C‑184/17 P ma setgħetx tiġi kklassifikata bħala ksur ta’ dispożizzjoni legali li għandha l-għan li tagħti drittijiet lill-individwi, b’riferiment għad-dispożizzjonijiet tal-Leġiżlazzjonijiet Finanzjarji tal‑2002 u tal‑2012 li fir-rigward tagħhom ġiet ikkonstatata din l-illegalità. Għaldaqstant, ma hemmx lok li jiġu eżaminati l-argumenti ta’ IMG li din il-qorti wettqet ukoll żball ta’ liġi meta rrilevat b’mod superfluwu, fil-punti 96 u 97 tas-sentenza appellata, li dan il-ksur ma kienx, fi kwalunkwe każ, suffiċjentement serju.
3)

Fuq it-tielet ilment, ibbażat fuq l-eżistenza ta’ ksur tal-obbligu ta’ diliġenza
Fir-rigward, fit-tielet u l-aħħar lok, tal-ilment miġbur fil-qosor fil-punt 133 tas-sentenza preżenti, li huwa bbażat fuq żbalji ta’ liġi mwettqa mill-Qorti Ġenerali fil-punti 90 sa 93 tas-sentenza appellata, billi rrifjutat li tikkonstata l-eżistenza, f’dan il-każ, ta’ ksur tal-obbligu li kellha l-Kummissjoni li turi diliġenza fl-eżami tas-sitwazzjoni ta’ IMG, għandu jiġi rrilevat dan li ġej.
Fir-rigward tal-ammissibbiltà, għalkemm jidher, ċertament, li l-ilment prinċipali mressaq minn IMG kontra l-Kummissjoni fil-kuntest tat-talba tiegħu għal kumpens jirrigwarda l-eżistenza ta’ ksur suffiċjentement serju tal-Leġiżlazzjonijiet Finanzjarji tal‑2002 u tal‑2012, xorta waħda huwa ċar li IMG ilmenta wkoll li l-Kummissjoni kisret, fl-istess ħin, b’mod serju, prinċipji u dispożizzjonijiet legali oħra, fosthom dawk dwar iċ-ċertezza legali, il-protezzjoni tal-aspettattivi leġittimi, id-dritt għal smigħ kif ukoll id-dritt għal amministrazzjoni tajba, kif sanċiti fl-Artikolu 41 tal-Karta.
B’mod partikolari, IMG irrefera speċifikament, fin-noti tiegħu fl-ewwel istanza, għal ċerti sentenzi tal-qorti tal-Unjoni li permezz tagħhom din ippreċiżat il-portata tal-obbligu ta’ diliġenza li għandha l-amministrazzjoni tal-Unjoni skont dan l-artikolu tal-Karta, jiġifieri s-sentenzi tal-Qorti tal-Ġustizzja tal‑21 ta’ Novembru 1991, Technische Universität München (
C‑269/90
,
EU:C:1991:438
, punt
), u tas‑16 ta’ Diċembru 2008, Masdar (UK) vs Il-Kummissjoni (
C‑47/07 P
,
EU:C:2008:726
, punt
), kif ukoll is-sentenza tal-Qorti Ġenerali tad‑29 ta’ April 2015, Staelen vs L-Ombudsman (
T‑217/11
,
EU:T:2015:238
, punt
). Barra minn hekk, huwa sostna ripetutament, kemm fil-proċedura inizjali kif ukoll fil-proċedura li segwiet ir-rinviju parzjali tal-kawża lill-Qorti Ġenerali, li d-dubji li l-Kummissjoni kienet semmiet fid-deċiżjoni tat‑8 ta’ Mejju 2015 kienu bbażati fuq analiżi manifestament żbaljata u inkompleta tal-kunċett ta’ “organizzazzjoni internazzjonali” li jinsab fil-Leġiżlazzjonijiet tal‑2002 u tal‑2012, tas-sitwazzjoni tiegħu fir-rigward ta’ dan il-kunċett kif ukoll tad-diversi elementi ta’ fatt, b’mod partikolari ta’ natura dokumentali, li kellhom jittieħdu inkunsiderazzjoni sabiex din is-sitwazzjoni tiġi kkwalifikata ġuridikament. L-ilmenti bbażati fuq il-ksur tal-imsemmija leġiżlazzjonijiet u tal-obbligu ta’ diliġenza kienu għalhekk, f’dan il-każ, intrinsikament marbuta, u dan kien jiġġustifika li dawn jiġu ttrattati flimkien (ara, f’dan is-sens, is-sentenza tas‑16 ta’ Ġunju 2022, SGL Carbon et vs Il‑Kummissjoni,
C‑65/21 P u C‑73/21 P sa C‑75/21 P
,
EU:C:2022:470
, punt
).
Barra minn hekk, il-Kummissjoni fehmet sew il-portata ta’ dan l-ilment billi, fir-risposta inizjali tagħha u fl-osservazzjonijiet sussegwenti tagħha għar-rinviju parzjali tal-kawża quddiem il-Qorti Ġenerali sostniet li, anki jekk jitqies li d-deċiżjoni tat‑8 ta’ Mejju 2015 hija illegali, din l-illegalità ma kinitx tagħmel parti minn dawk “li f’ċirkustanzi analogi, amministrazzjoni normalment prudenti u diliġenti ma kinitx twettaqhom”, peress li l-azzjoni tagħha kienet, għall-kuntrarju, “normalment prudenti u diliġenti”.
Fir-rigward tal-mertu, għandu jitfakkar, l-ewwel nett, li n-natura illegali tad-deċiżjoni tat‑8 ta’ Mejju 2015, li tikkostitwixxi l-att tal-Unjoni li abbażi tiegħu r-responsabbiltà mhux kuntrattwali tagħha hija mfittxija f’dan il-każ, diġà ġiet ikkonstatata mill-Qorti tal-Ġustizzja fil-punti 92 sa 96 u 104 tas-sentenza C‑183/17 P u C‑184/17 P, li għandhom l-awtorità ta’
res judicata
, kif tfakkar fil-punt 89 tas-sentenza preżenti.
F’dan ir-rigward, kif ġie enfasizzat fil-punti 22 u 23 tad-digriet C‑183/17 P‑INT u mfakkar fil-punti 46 u 49 tas-sentenza preżenti, il-Qorti tal-Ġustizzja ddeċidiet li l-Kummissjoni kienet ivvizzjat b’illegalità d-deċiżjoni tat‑8 ta’ Mejju 2015 billi qieset li kienu jeżistu dubji dwar il-kwalità ta’ organizzazzjoni internazzjonali ta’ IMG, fis-sens tal-Leġiżlazzjonijiet Finanzjarji tal‑2002 u tal‑2012, abbażi ta’ raġunament li kien ivvizzjat bi żball ta’ liġi u bi żball manifest ta’ evalwazzjoni sa fejn it-tliet elementi li ttieħdu inkunsiderazzjoni minn din l-istituzzjoni ma kinux jistgħu jiġġustifikaw dawn id-dubji.
Barra minn hekk, mill-punti inkwistjoni tas-sentenza C‑183/17 P u C‑184/17 P kif ukoll mill-punti 85 sa 87 tal-istess sentenza, li fid-dawl tagħhom dawn għandhom jinqraw, jirriżulta li din l-evalwazzjoni tal-Kummissjoni ma hijiex ibbażata, fid-deċiżjoni tat‑8 ta’ Mejju 2015 stess jew f’dokumenti oħra miġjuba għall-attenzjoni ta’ IMG minn din l-istituzzjoni u li jagħmlu parti mill-proċess tal-proċedura ġudizzjarja tal-ewwel istanza, fuq xi analiżi tar-rilevanza tat-tliet elementi inkwistjoni fir-rigward tal-klassifikazzjoni bħala “organizzazzjoni internazzjonali”, fis-sens tal-Leġiżlazzjonijiet Finanzjarji tal‑2002 u tal‑2012, u lanqas tal-portata ta’ dan il-kunċett fih innifsu.
Fl-aħħar nett, minn dan jirriżulta li IMG ippreżenta sensiela ta’ provi sabiex jistabbilixxi l-kwalità tiegħu ta’ organizzazzjoni internazzjonali, li l-Kummissjoni naqset milli tevalwa.
Fir-rigward, fit-tieni lok, tal-kwistjoni dwar jekk l-obbligu ta’ diliġenza jikkostitwixxix dispożizzjoni legali li għandha l-għan li tagħti drittijiet lill-individwi, li l-ksur tagħha jista’ jiskatta r-responsabbiltà mhux kuntrattwali tal-Unjoni f’każ partikolari, jekk jiġi stabbilit li dan huwa suffiċjentement serju, għandu jiġi rrilevat, l-ewwel nett, li dan l-obbligu, li huwa inerenti għad-dritt għal amministrazzjoni tajba stabbilit fl-Artikolu 41 tal-Karta u li japplika b’mod ġenerali għall-azzjoni tal-amministrazzjoni tal-Unjoni fir-relazzjonijiet tagħha mal-pubbliku, jeħtieġ li din taġixxi b’kura u prudenza (ara, f’dan is-sens, is-sentenza tas‑16 ta’ Ġunju 2022, SGL Carbon et vs Il-Kummissjoni,
C‑65/21 P u C‑73/21 P sa C‑75/21 P
,
EU:C:2022:470
, punt
u l-ġurisprudenza ċċitata).
Sussegwentement, mill-ġurisprudenza tal-Qorti tal-Ġustizzja jirriżulta li tali obbligu ta’ diliġenza jikkostitwixxi dispożizzjoni legali li għandha l-għan li tagħti drittijiet lill-individwi, li l-ksur tagħha f’ċerti ċirkustanzi jista’ jiskatta r-responsabbiltà mhux kuntrattwali tal-Unjoni (ara, f’dan is-sens, is-sentenzi tas‑27 ta’ Marzu 1990, Grifoni vs Il-Kummissjoni,
C‑308/87
,
EU:C:1990:134
, punti
,
u
; tas‑16 ta’ Diċembru 2008, Masdar (UK) vs Il-Kummissjoni,
C‑47/07 P
,
EU:C:2008:726
, punt
, kif ukoll tal‑4 ta’ April 2017, L-Ombudsman vs Staelen,
C‑337/15 P
,
EU:C:2017:256
, punti
u
), jiġifieri jekk jiġi stabbilit, f’każ partikolari, li dan il-ksur huwa suffiċjentement serju, konformement mal-ġurisprudenza mfakkra fil-punt 146 tas-sentenza preżenti.
Fl-aħħar nett, l-osservanza tal-imsemmi obbligu għandha importanza fundamentali fil-każ fejn l-istituzzjoni, il-korp jew l-organu tal-Unjoni li l-aġir jew att tiegħu jkun inkwistjoni f’każ partikolari jkollu setgħa diskrezzjonali wiesgħa (sentenza tal‑21 ta’ Novembru 1991, Technische Universität München,
C‑269/90
,
EU:C:1991:438
, punt
), bħal dik li l-Kummissjoni kellha f’dan il-każ, kif jirriżulta mill-punti 148 sa 152 tas-sentenza preżenti. Minn dan isegwi, b’mod partikolari, li, meta parti tinvoka żball manifest ta’ evalwazzjoni li twettaq minn din l-istituzzjoni, dan il-korp jew dan l-organu, il-qorti tal-Unjoni għandha tistħarreġ jekk dawn eżaminawx, b’reqqa u imparzjalità, l-elementi rilevanti kollha tal-każ inkwistjoni. Fil-fatt, huwa biss b’dan il-mod li jista’ jiġi vverifikat li l-punti ta’ fatt u ta’ liġi li minnhom jiddependi l-eżerċizzju tas-setgħa inkwistjoni ġew issodisfatti (sentenzi tal‑21 ta’ Novembru 1991, Technische Universität München,
C‑269/90
,
EU:C:1991:438
, punt
, kif ukoll tas‑16 ta’ Ġunju 2022, SGL Carbon et vs Il-Kummissjoni,
C‑65/21 P u C‑73/21 P sa C‑75/21 P
,
EU:C:2022:470
, punt
).
Għalhekk, fid-dawl tan-natura ta’ dan l-obbligu, li huwa intrinsikament marbut mal-kuntest li fih taġixxi l-amministrazzjoni tal-Unjoni f’każ partikolari, l-evidenza tal-eżistenza ta’ ksur suffiċjentement serju tiegħu tista’ tirriżulta biss minn eżami każ b’każ tal-punti kollha rilevanti ta’ fatt u ta’ liġi, li jieħu inkunsiderazzjoni l-qasam, il-kundizzjonijiet u l-kuntest li fihom l-imsemmi obbligu jaqa’ fuq l-istituzzjoni, il-korp jew l-organu kkonċernat, kif ukoll iċ-ċirkustanzi konkreti li jippermettu li jiġi stabbilit in-nuqqas ta’ osservanza tiegħu (ara, f’dan is-sens, is-sentenza tal-4 ta’ April 2017, L-Ombudsman vs Staelen,
C‑337/15 P
,
EU:C:2017:256
, punti
u
).
Fir-rigward, fit-tielet lok, tal-kwistjoni dwar jekk l-eżistenza ta’ ksur, jekk ikun il-każ suffiċjentement serju, ta’ dan l-obbligu ġiex stabbilit f’dan il-każ, għandu jiġi kkonstatat li r-raġunament li permezz tiegħu l-Qorti Ġenerali ddeċidiet, fil-punti 91 sa 97 tas-sentenza appellata, li dan ma kienx il-każ huwa żbaljat fil-liġi.
Fil-fatt, sabiex tiddeċiedi dwar l-argumenti ta’ IMG, il-Qorti Ġenerali qieset, minn naħa, li l-eżistenza ta’ tali ksur kellha tiġi eskluża sa fejn “il-Kummissjoni ma tistax tiġi kkritikata li ma kkonkludietx ftehimiet ta’ ġestjoni indiretta ġodda ma’ entità, meta l-istatus ta’ organizzazzjoni internazzjonali tagħha jista’ jiġi kkontestat wara provi f’dan is-sens miġjuba għall-attenzjoni ta’ din l-istituzzjoni”. Issa, tali motiv kien irrilevanti, inkwantu fis-sentenza C‑183/17 P u C‑184/17 P kien ġie kkonstatat b’mod definittiv li d-deċiżjoni tat‑8 ta’ Mejju 2015 kienet illegali sa fejn kienet tqiegħed f’dubju l-kwalità ta’ organizzazzjoni internazzjonali ta’ IMG fi tmiem analiżi li kienet ivvizzjata bi żball ta’ liġi u bi żball manifest ta’ evalwazzjoni tal-ftit elementi li huwa kien ressaq u sa fejn kien fir-rigward ta’ din id-deċiżjoni tal-passat u ta’ din l-illegalità preċiża, u mhux fir-rigward tas-setgħa ġenerali tal-Kummissjoni li tqajjem dubju dwar il-kwalità ta’ IMG abbażi ta’ elementi oħra li jistgħu jinġiebu għall-attenzjoni tagħha fil-ġejjieni, li kien hemm lok li tiġi kkaratterizzata l-eżistenza eventwali ta’ ksur ta’ ksur li tista’ tiskatta r-responsabbiltà mhux kuntrattwali tal-Unjoni.
Min-naħa l-oħra, il-Qorti Ġenerali stabbilixxiet li IMG ma kienx indika fiex l-iżball ta’ liġi u l-iżball manifest ta’ evalwazzjoni li kienu wasslu lill-Qorti tal-Ġustizzja tannulla d-deċiżjoni tat‑8 ta’ Mejju 2015 kienu jikkostitwixxi ksur tal-obbligu ta’ diliġenza li jaqa’ fuq il-Kummissjoni. Issa, l-argument ta’ IMG kien jidentifika, b’mod ċar, preċiż u konkret, l-eżistenza ta’ tali ksur, li kien jirrigwarda l-adozzjoni, minn din l-istituzzjoni, ta’ deċiżjoni li poġġiet f’dubju l-kwalità tiegħu ta’ organizzazzjoni internazzjonali, fis-sens tal-Leġiżlazzjonijiet Finanzjarji tal‑2002 u tal‑2012, abbażi ta’ elementi frammentati li l-eżami tagħhom mill-Qorti tal-Ġustizzja kien wassalha sabiex tikkonstata li dawn ma kinux xierqa sabiex jiġġustifikaw dawn id-dubji, minn perspettiva kemm fattwali kif ukoll legali, u li dan kien ittieħed inkunsiderazzjoni mill-Kummissjoni b’mod li kien ivvizzjat kemm minn żball ta’ liġi kif ukoll minn żball ta’ evalwazzjoni.
Għaldaqstant, il-Qorti Ġenerali wettqet żball ta’ liġi meta ma kkonstatatx l-eżistenza ta’ ksur tal-obbligu ta’ diliġenza li kellha f’dan il-każ il-Kummissjoni. Barra minn hekk, peress li din ma ħaditx pożizzjoni dwar il-kwistjoni jekk dan il-ksur kienx suffiċjentement serju fis-sens tal-ġurisprudenza tal-Qorti tal-Ġustizzja, dan l-iżball ta’ liġi jwassal għall-annullament tas-sentenza appellata sa fejn, fil-punt 100 tas-sentenza appellata, din ċaħdet it-talba għal kumpens ta’ IMG bħala infondata.
2.

Fuq it‑tieni aggravju
a)

L‑argumenti tal‑partijiet
Fir-rigward ta’ dawk il-kapijiet tat-talbiet għad-danni miċħuda bħala inammissibbli mill-Qorti Ġenerali, IMG isostni, l-ewwel nett, li din il-qorti naqset mid-dmir tagħha ta’ motivazzjoni u wettqet sensiela ta’ żbalji ta’ liġi, fil-punti 49 sa 59 u 68 tas-sentenza appellata, billi ċaħdet bħala tali t-talbiet tiegħu intiżi sabiex il-Kummissjoni tiġi ordnata tikkumpensa
in natura
, permezz tal-obbligi ta’ aġir, parti mid-danni li rriżultaw mid-deċiżjoni tat‑8 ta’ Mejju 2015. Fil-fatt, persuna li tixtieq tikseb kumpens għad-danni kkawżati lilha minn att jew aġir imputabbli lill-Unjoni hija ammissibbli u fondata titlob li dan il-kumpens iseħħ
in natura
fil-każijiet li jipprestaw ruħhom għal dan, bħal f’dan il-każ. Sussegwentement, kulma għamel IMG, fl-osservazzjonijiet bil-miktub tiegħu wara r-rinviju parzjali tal-kawża lill-Qorti Ġenerali, kien li speċifika f’dan is-sens, sabiex jaġġornaha, it-talba għal kumpens li kienet diġà tinsab fir-rikors promotur. Fl-aħħar nett, fis-sentenza appellata, il-Qorti Ġenerali ma semmiet l-ebda raġuni valida sabiex din it-talba ma tiġix issodisfatta.
It-tieni, il-Qorti Ġenerali naqset ukoll mill-obbligu tagħha ta’ motivazzjoni u wettqet sensiela ta’ żbalji ta’ liġi, fil-punti 60 u 68 tas-sentenza appellata, billi qieset li wħud mid-danni materjali invokati minn IMG kienu ġodda u billi ċaħdet bħala inammissibbli, għal dan il-motiv, il-kapijiet tat-talbiet korrispondenti. Fil-fatt, dawn il-kapijiet tat-talbiet jikkostitwixxu biss ir-repetizzjoni, f’forma validament adattata u żviluppata, ta’ kapijiet tat-talbiet li kienu diġà jinsabu fir-rikors promotur.
It-tielet, il-Qorti Ġenerali naqset ukoll milli twettaq id-dmir tagħha ta’ motivazzjoni u wettqet żball ta’ liġi meta ċaħdet bħala inammissibbli, fil-punti 63 u 68 tas-sentenza appellata, it-talba tagħha għal kumpens għal dannu morali relatat ma’ ħsara għar-reputazzjoni tagħha u kkwantifikatu għal EUR 10 miljun, minħabba li din it-talba kienet bidlet in-natura tagħha meta mqabbla mat-talba għall-kumpens b’ammont ta’ EUR 1 simboliku li kienet ġiet ippreżentata fir-rikors promotur. Fil-fatt, minn naħa, dan tal-aħħar inkluda dikjarazzjoni li tgħid li din iċ-ċifra simbolika kienet ippreżentata bil-kundizzjoni li tkun irfinuta, xi ħaġa li IMG għamel b’mod motivat u ddettaljat fl-osservazzjonijiet ippreżentati wara r-rinviju parzjali tal-kawża mill-Qorti tal-Ġustizzja. Min-naħa l-oħra, il-Qorti Ġenerali għandha ġurisdizzjoni sħiħa fil-kawżi ta’ natura pekunjarja, li tipprojbixxiha milli tikkonkludi li talba bħal dik li kienet saritilha f’dan il-każ kienet inammissibbli.
Il-Kummissjoni tikkontesta l-fondatezza ta’ dawn l-argumenti kollha.
b)

L‑ewalwazzjoni tal‑Qorti tal‑Ġustizzja
Qabel kollox, għandu jiġi rrilevat li t-talba għal kumpens li fuqha l-Qorti Ġenerali kellha ġurisdizzjoni sabiex tippronunzja ruħha u fl-istess waqt kienet obbligata li tagħmel dan fil-Kawża T‑381/15 RENV kienet dik li kienet ġiet irrinvijat lilha mill-Qorti tal-Ġustizzja fis-sentenza C‑183/17 P u C‑184/17 P, bl-esklużjoni ta’ kull talba oħra.
Issa, kif jirriżulta mill-punt 4 tad-dispożittiv ta’ din is-sentenza u mill-punti 1, 33, 39, 100 u 105 tal-imsemmija sentenza, li jikkostitwixxu s-sostenn neċessarju ta’ dan id-dispożittiv, it-talba għal kumpens hekk mibgħuta mill-Qorti tal-Ġustizzja lill-Qorti Ġenerali kienet tikkorrispondi għal dik ippreżentata minn IMG fir-rikors promotur tiegħu fil-Kawża T‑381/15, li kellha bħala għan esklużiv il-kumpens, minn naħa, għal dannu ta’ natura materjali li IMG kien evalwa għal EUR 28 miljun u, min-naħa l-oħra, għal dannu ta’ natura morali relatat ma’ ħsara lir-reputazzjoni tal-persuna kkonċernata, li ntalab kumpens għalih ta’ EUR 1 simboliku, kif fakkret il-Qorti Ġenerali fil-punti 22, 46 u 48 tas-sentenza appellata, li ma humiex ikkontestati quddiem il-Qorti tal-Ġustizzja.
Madankollu, kif jirriżulta mill-konstatazzjonijiet imwettqa ġustament mill-Qorti Ġenerali fil-punti 40 sa 42, 46, 48, 53, 54, 60 u 63 tas-sentenza appellata, it-talba għal kumpens li fuqha IMG stedinha tippronunzja ruħha fl-osservazzonijiet li huwa ppreżentalha wara r-rinviju parzjali tal-kawża ġiet estiża, b’mod manifest u kunsiderevoli, lil hinn mis-suġġett inizjali tagħha, sa fejn ma’ din żdiedu numru ta’ kapijiet tat-talbiet intiżi, l-ewwel nett, għall-għoti ta’ firxa kbira ta’ ordnijiet ta’ aġir, it-tieni, għall-kumpens għad-danni materjali ġodda jew differenti minn dak li kien ġie allegat inizjalment u, it-tielet, għad-dannu ta’ natura morali li issa ma għadux ta’ EUR 1 simboliku iżda ta’ EUR 10 miljun.
Issa, ma jistax jiġi aċċettat li, wara r-rinviju totali jew parzjali ta’ tilwima lill-Qorti Ġenerali mill-Qorti tal-Ġustizzja, ir-rikorrent jibdel, permezz ta’ talbiet ġodda, is-suġġett ta’ din it-tilwima, kif inizjalment imressqa quddiem l-ewwel qorti, fejn dan is-suġġett huwa, hekk kif jirriżulta mill-ġurisprudenza stabbilita, iddelimitat biss mit-talbiet ippreżentati fir-rikors promotur (sentenzi tal‑25 ta’ Settembru 1979, Il-Kummissjoni vs Franza,
232/78
,
EU:C:1979:215
, punt
, kif ukoll tas‑7 ta’ Novembru 2019, Rose Vision vs Il-Kummissjoni,
C‑346/18 P
, mhux ippubblikata,
EU:C:2019:939
, punti
u
), kif eventwalment ġew adattati jew ippreċiżati, b’osservanza tal-kundizzjonijiet jew tar-rekwiżiti applikabbli, matul il-proċedura ġudizzjarja fl-ewwel istanza.
F’dan il-każ, għalhekk, ma kienx ammissibbli għal IMG li jemenda t-talba għad-danni li huwa kien ressaq quddiem il-Qorti Ġenerali fil-Kawża T‑381/15 u li dwarha din il-qorti ntalbet tiddeċiedi mill-ġdid wara r-rinviju parzjali mwettaq permezz tas-sentenza C‑183/17 P u C‑184/17 P, kif ġustament iddeċidiet l-imsemmija qorti fil-punt 49 tas-sentenza appellata.
Għaldaqstant, il-Qorti Ġenerali mhux biss tat motivazzjoni b’mod suffiċjenti fid-dritt iżda wkoll legalment iġġustifikat id-deċiżjoni tagħha li tiċħad bħala inammissibbli, fil-punt 68 tas-sentenza appellata, il-kapijiet tat-talbiet li kienu ġew ippreżentati lilha bi ksur ta’ dan ir-rekwiżit.
Konsegwentement, dan l-aggravju għandu jiġi miċħud bħala infondat, mingħajr ma hemm bżonn li tingħata deċiżjoni fuq l-argumenti li permezz tagħhom IMG jikkontesta r-raġunijiet superfluwi tas-sentenza appellata dwar il-possibbiltà, għal appellant, li jippreżenta, fil-kuntest ta’ talba għad-danni, kapijiet tat-talbiet intiżi għall-għoti ta’ ordnijiet ta’ aġir.
V.

Fuq ir‑rikors fil‑Kawża T‑381/15 RENV,
A.

Fuq l‑evokazzjoni
Meta l-kawża tkun kompletament jew parzjalement fi stat li tiġi deċiża, il-Qorti tal-Ġustizzja tista’, skont l-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, tiddeċiedi hija stess definittivament, skont il-każ, fuq il-kawża jew fuq il-parti tal-kawża li tkun fi stat li tiġi deċiża, filwaqt li, jekk ikun hemm lok, tirrinvija l-parti li ma tkunx fi stat li tiġi deċiża quddiem il-Qorti Ġenerali (ara, f’dan is-sens, is-sentenza C‑183/17 P u C‑184/17 P, punt 103, kif ukoll is-sentenza tat‑28 ta’ Ottubru 2021, Vialto Consulting vs Il‑Kummissjoni,
C‑650/19 P
,
EU:C:2021:879
, punt
).
F’dan il-każ, sa fejn uħud mill-aspetti tat-talba għal kumpens imsemmija fil-punt 181 tas-sentenza preżenti kienu s-suġġett ta’ dibattitu kontradittorju quddiem il-Qorti Ġenerali u sa fejn l-eżami ta’ dawn l-aspetti ma jeħtieġ li tiġi adottata ebda miżura addizzjonali ta’ organizzazzjoni tal-proċedura jew miżura struttorja tal-proċess, il-Qorti tal-Ġustizzja tqis li dawn huma fi stat li jiġu deċiżi u li hemm lok li tingħata deċiżjoni definittiva dwarhom (ara, b’analoġija, is-sentenzi tat‑8 ta’ Settembru 2020, Il-Kummissjoni u Il-Kunsill vs Carreras Sequeros et,
C‑119/19 P u C‑126/19 P
,
EU:C:2020:676
, punt
, kif ukoll tat‑2 ta’ Diċembru 2021, Il‑Kummissjoni u GMB Glasmanufaktur Brandenburg vs Xinyi PV Products (Anhui) Holdings,
C‑884/19 P u C‑888/19 P
,
EU:C:2021:973
, punt
), fil-limiti li ġejjin.
B.

Fuq l‑eżistenza ta’ ksur suffiċjentement serju tal‑obbligu ta’ diliġenza impost f’dan il-każ fuq il-Kummissjoni
Fl-ewwel lok, it-tilwima tinsab fi stat li tiġi deċiża fir-rigward tal-kwistjoni dwar jekk il-ksur tal-obbligu ta’ diliġenza li kellha l-Kummissjoni fir-rigward ta’ IMG fil-mument li din l-istituzzjoni adottat id-deċiżjoni tat‑8 ta’ Mejju 2015, kif ikkonstatata fil-punti 173 sa 175 tas-sentenza preżenti, huwiex suffiċjentement serju jew le, fis-sens tal-ġurisprudenza mfakkra fil-punt 146 ta’ din is-sentenza, sabiex tiġi stabbilita r-responsabbiltà mhux kuntrattwali tal-Unjoni.
F’dan ir-rigward, għandu jiġi rrilevat, qabelxejn, li, kif issostni ġustament il-Kummissjoni, il-kunċett ta’ “organizzazzjoni internazzjonali” li jirreferu għalih il-Leġiżlazzjonijiet Finanzjarji tal‑2002 u tal‑2012 huwa kunċett ġenerali li l-interpretazzjoni tiegħu, għall-finijiet ta’ dawn il-leġiżlazzjonijiet, tista’ tqajjem diffikultajiet fl-assenza, b’mod partikolari, ta’ ġurisprudenza dwar dan is-suġġett.
Sussegwentement, din l-istituzzjoni hija wkoll fondata li tenfasizza li l-applikazzjoni ta’ dan il-kunċett setgħet hija wkoll, f’dan il-każ, tirriżulta kumplessa u twassal għal diffikultajiet ta’ klassifikazzjoni ġuridika tal-fatti, fid-dawl tas-sitwazzjoni speċifika ta’ IMG, kif miġbura fil-qosor fil-punt 18 tas-sentenza preżenti.
Madankollu, mill-ġurisprudenza tal-Qorti tal-Ġustizzja jirriżulta li, għalkemm tali diffikultajiet ta’ interpretazzjoni u ta’ applikazzjoni jistgħu jkunu ta’ natura li jispjegaw l-aġir ta’ istituzzjoni, ta’ korp jew ta’ organu fil-każ fejn jirriżulta li dawn aġixxew bħalma amministrazzjoni normalment prudenti u diliġenti kienet tagħmel f’ċirkustanzi analogi (ara, f’dan is-sens, is-sentenza tal‑10 ta’ Settembru 2019, HTTS vs Il-Kunsill (
C‑123/18 P
,
EU:C:2019:694
, punt
), min-naħa l-oħra ma jistgħux jippermettu li jiġi kkwalifikat bħala skużabbli nuqqas ta’ diliġenza manifest fil-kuntest ta’ eżami bħal dak li l-Kummissjoni ntalbet tagħmel f’dak li jikkonċerna s-sitwazzjoni ta’ IMG (ara, f’dan is-sens, is-sentenza tal‑4 ta’ April 2017, L-Ombudsman Ewropew vs Staelen,
C‑337/15 P
,
EU:C:2017:256
, punt
u l-ġurisprudenza ċċitata), b’mod partikolari meta dan in-nuqqas ta’ diliġenza jikkonsisti fl-ommissjoni li jiġu indikati l-kwistjonijiet li jinsabu fil-qalba ta’ dan l-eżami jew f’li minnu jinsiltu konklużjonijiet li huma manifestament mhux xierqa, defiċjenti, mhux raġonevoli jew mhux issostanzjati (ara, f’dan is-sens u b’analoġija, is-sentenza tal‑4 ta’ April 2017, L-Ombudsman Ewropew vs Staelen (
C‑337/15 P
,
EU:C:2017:256
, punti
sa
,
,
,
u
).
Fil-fatt, f’dan il-każ, id-diffikultajiet possibbli ta’ interpretazzjoni u ta’ applikazzjoni msemmija fil-punti 190 u 191 tas-sentenza preżenti ma jistgħux jispjegaw l-adozzjoni ta’ deċiżjoni li hija manifestament nieqsa minn ġustifikazzjoni ġuridika u fattwali daqs id-deċiżjoni tat‑8 ta’ Mejju 2015, li dwarha ġie kkonstatat b’mod definittiv, permezz tas-sentenza C‑183/17 P u C‑184/17 P, li hija ma kienet tinkludi ebda analiżi ġuridika tal-kunċett ta’ “organizzazzjoni internazzjonali” fis-sens tal-Leġiżlazzjonijiet Finanzjarji tal‑2002 u tal‑2012, minn naħa, u li l-elementi invokati sabiex isostnuha ma kinux xierqa sabiex iqiegħdu f’dubju l-kwalità ta’ organizzazzjoni internazzjonali ta’ IMG, min-naħa l-oħra.
Minn dan isegwi li l-eżistenza ta’ ksur suffiċjentement serju tal-obbligu ta’ diliġenza li kellha l-Kummissjoni f’dan il-każ hija stabbilita.
C.

Fuq id‑danni u r‑rabta kawżali mal‑ksur ikkonstatat
Fir-rigward, fit-tieni lok, tal-kundizzjonijiet li għalihom huwa suġġett l-iskattar tar-responsabbiltà mhux kuntrattwali tal-Unjoni f’każ partikolari, minbarra dik ikkonstatata fil-punt preċedenti, għandu jitfakkar li dawn jirrigwardaw, hekk kif jirriżulta mill-ġurisprudenza stabbilita tal-Qorti tal-Ġustizzja, minn naħa, ir-realtà tad-dannu jew danni invokati u, min-naħa l-oħra, l-eżistenza ta’ rabta kawżali bejn l-aġir tal-Unjoni li huwa fit-tilwima, minn naħa, u dan jew dawn id-danni, min-naħa l-oħra (sentenza tat‑28 ta’ Ottubru 2021, Vialto Consulting vs Il‑Kummissjoni,
C‑650/19 P
,
EU:C:2021:879
, punt
u l-ġurisprudenza ċċitata).
F’dan il-każ, IMG jitlob kumpens għad-danni ta’ natura morali u materjali li ġew ikkawżati lilu permezz tad-deċiżjoni tat‑8 ta’ Mejju 2015. Kif jirriżulta mill-punti 55 u 185 tas-sentenza preżenti, dawn it-talbiet għal kumpens ġew ikkunsidrati parzjalment inammissibbli, ġustament, mill-Qorti Ġenerali. Għalhekk jibqgħu biss fit-tilwima, f’dan l-istadju tal-proċedura ġudizzjarja, dawk it-talbiet li jirrigwardaw, minn naħa, id-dannu morali relatat mal-ħsara għar-reputazzjoni ta’ IMG, għal ammont ta’ EUR 1 simboliku, u, min-naħa l-oħra, id-dannu materjali li jikkonsisti, essenzjalment, f’eventwali telf ta’ opportunità, għall-persuna kkonċernata, li tingħata ftehimiet ta’ delega ġodda mill-Kummissjoni bħala organizzazzjoni internazzjonali inkarigata minn kompiti ta’ implimentazzjoni tal-baġit fil-kuntest ta’ ġestjoni indiretta tal-baġit tal-Unjoni u li għal dan il-għan tiġbor, bħala “spejjeż indiretti”, somma li tikkorrispondi għal perċentwal b’rata fissa tal-ispejjeż amministrattivi ġenerali li jistgħu jitqiesu bħala spejjeż reali eliġibbli għal finanzjament mill-Unjoni.
F’dan ir-rigward, għandu jiġi rrilevat, l-ewwel, li minn ġurisprudenza stabbilita tal-Qorti tal-Ġustizzja jirriżulta li dannu ta’ natura immaterjali jew morali jista’, f’ċerti sitwazzjonijiet, jitqies li huwa kkumpensat b’mod adegwat u suffiċjenti permezz tal-annullament tal-att illegali li kkawżah (sentenzi tad‑9 ta’ Lulju 1987, Hochbaum u Rawes vs Il-Kummissjoni,
44/85, 77/85, 294/85 u 295/85
,
EU:C:1987:348
, punt
; tat‑28 ta’ Frar 2008, Neirinck vs Il‑Kummissjoni,
C‑17/07 P
,
EU:C:2008:134
, punt
; tat‑28 ta’ Mejju 2013, Abdulrahim vs Il-Kunsill u Il-Kummissjoni,
C‑239/12 P
,
EU:C:2013:331
, punt
, kif ukoll tat‑30 ta’ Mejju 2017, Safa Nicu Sepahan vs Il-Kunsill,
C‑45/15 P
,
EU:C:2017:402
, punt
).
F’dan il-każ, huwa ċertament stabbilit li l-ksur suffiċjentement serju, mill-Kummissjoni, tal-obbligu ta’ diliġenza li kellha kkawża lil IMG dannu morali fil-forma ta’ ħsara għar-reputazzjoni tiegħu, sa fejn dan wassal lil din l-istituzzjoni sabiex tadotta deċiżjoni li turi dubji dwar il-kwalità ta’ organizzazzjoni internazzjonali ta’ din l-entità abbażi ta’ elementi li ma jistgħux jiġġustifikaw tali dubji fid-dritt kif ukoll fil-fatt. B’mod partikolari, IMG ipproduċa fi żmien xieraq, quddiem il-Qorti Ġenerali, ċertu numru ta’ provi ta’ natura dokumentali li juru, b’mod suffiċjenti, ir-rispons li din id-deċiżjoni rċeviet fl-ambjenti istituzzjonali u professjonali kkonċernati fuq livell Ewropew u nazzjonali.
Madankollu, il-Qorti tal-Ġustizzja kkonstatat l-illegalità tal-imsemmija deċiżjoni u annullatha fis-sentenza C‑183/17 P u C‑184/17 P. Barra minn hekk, il-kliem ċar li bih hija fformulata din il-konstatazzjoni huma xierqa sabiex jiżguraw, konformement mal-ġurisprudenza ċċitata fil-punt 197 ta’ din is-sentenza, il-kumpens adegwat u suffiċjenti għad-dannu morali mġarrab minn IMG, fid-dawl tal-kuntest li fih iseħħ.
Għaldaqstant, it-talbiet għal kumpens ta’ IMG għandhom jiġu miċħuda bħala infondati sa fejn jirrigwardaw id-dannu morali li jirriżulta mill-illegalità tad-deċiżjoni tat‑8 ta’ Mejju 2015.
It-tieni, it-tilwima min-naħa l-oħra ma hijiex fi stat li tiġi deċiża sa fejn tirrigwarda d-dannu materjali li IMG jista’ jitlob kumpens għalih.
Fil-fatt, minkejja li t-talba għal kumpens ta’ IMG kienet, kollha kemm hi, is-suġġett ta’ dibattitu kontradittorju bil-miktub u orali quddiem il-Qorti Ġenerali, din il-qorti ma analizzatx il-fondatezza tal-allegazzjonijiet tal-persuna kkonċernata dwar dan id-dannu materjali. Barra minn hekk, l-eżami tal-atti tal-proċess tal-proċedura ġudizzjarja fl-ewwel istanza juri li l-Qorti tal-Ġustizzja ma għandhiex, fl-istat attwali, il-punti ta’ fatt kollha li huma neċessarji sabiex hija tkun tista’ twettaq, b’livell ta’ ċertezza suffiċjenti, l-evalwazzjonijiet fattwali kumplessi li din l-analiżi tinvolvi, fid-dawl, b’mod partikolari, taċ-ċirkustanza, imfakkra kemm fis-sentenza C‑183/17 P u C‑184/17 P kif ukoll fil-punt 45 ta’ din is-sentenza, li l-imsemmi dannu materjali jista’ jikkonsisti biss f’telf eventwali ta’ opportunità, għal IMG, li jingħata kompiti ta’ implimentazzjoni tal-baġit fil-kwalità ta’ organizzazzjonijiet internazzjonali.
Konsegwentement, hemm lok li l-kawża tintbagħat lura lill-Qorti Ġenerali sabiex din tiddeċiedi dwar l-eżistenza u, jekk ikun il-każ, dwar il-portata tad-dannu materjali invokat kif ukoll, fil-każ li jiġi stabbilit b’mod suffiċjenti fid-dritt, l-eżistenza ta’ rabta kawżali bejnu u l-ksur suffiċjentement serju tal-obbligu ta’ diliġenza li kellha l-Kummissjoni f’dan il-każ, kif ikkonstatat b’mod definittiv mill-Qorti tal-Ġustizzja fis-sentenza preżenti.
VI.

Fuq l‑ispejjeż
Skont l-Artikolu 138(1) tar-Regoli tal-Proċedura tal-Qorti tal-Ġustizzja, applikabbli għall-proċedura ta’ appell bis-saħħa tal-Artikolu 184(1) ta’ dawn ir-Regoli, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.
F’dan il-każ, peress li IMG tilef fil-Kawża C‑619/20 P, hemm lok li jiġi kkundannat għall-ispejjeż f’dik il-kawża, skont it-talbiet tal-Kummissjoni.
Min-naħa l-oħra, fir-rigward tal-Kawżi C‑620/20 P u T‑381/15 RENV, għandu jitfakkar li, għalkemm IMG u l-Kummissjoni t-tnejn li huma tilfu f’uħud mill-kapijiet tat-talbiet tagħhom, it-talba għal kumpens ta’ IMG għandha tiġi rrinvijata parzjalment quddiem il-Qorti Ġenerali. Konsegwentement, hemm lok li f’dawn iż-żewġ kawżi l-ispejjeż jiġu rriżervati, skont l-Artikolu 137 tar-Regoli tal-Proċedura, applikabbli għall-proċedura ta’ appell bis-saħħa tal-Artikolu 184(1) tal-istess regoli.

Għal dawn il-motivi, il-Qorti tal-Ġustizzja (It-Tieni Awla) taqta’ u tiddeċiedi:

1)
Il-Kawżi C‑619/20 P u C‑620/20 P huma magħquda għall-finijiet tas-sentenza.

2)
L-appell fil-Kawża C‑619/20 P huwa miċħud.

3)
Is-sentenza tal-Qorti Ġenerali tal-Unjoni Ewropea tad‑9 ta’ Settembru 2020, IMG vs Il-Kummissjoni (
T‑381/15 RENV
,
EU:T:2020:406
), hija annullata inkwantu ċaħdet bħala infondata t-talba għal kumpens ta’ International Management Group (IMG) relatata mad-dannu li allegatament ġie kkawżat lilu mid-deċiżjoni tal-Kummissjoni Ewropea li ma tibqax tikkonkludi miegħu ftehimiet ġodda ta’ delega b’ġestjoni indiretta, li tinsab fl-ittra ta’ dik l-istituzzjoni tat‑8 ta’ Mejju 2015.

4)
Il-kumplament tal-appell fil-Kawża C‑620/20 P huwa miċħud.

5)
Ir-rikors fil-Kawża T‑381/15 RENV huwa miċħud inkwantu jirrigwarda t-talba għal kumpens tad-dannu morali li d-deċiżjoni msemmija fil-punt 3 ta’ dan id-dispożittiv ikkawżat lil International Management Group (IMG).

6)
Il-Kawża T‑381/15 RENV hija rrinvijata lill-Qorti Ġenerali tal-Unjoni Ewropea sabiex din tiddeċiedi dwar it-talba msemmija fil-punt 3 ta’ dan id-dispożittiv, sa fejn tirrigwarda d-dannu materjali invokat minn International Management Group (IMG).

7)
International Management Group (IMG) huwa kkundannat għall-ispejjeż fil-Kawża C‑619/20 P.

8)
L-ispejjeż huma rriżervati fil-Kawżi C‑620/20 P u T‑381/15 RENV.

Firem
(
*1
)	Lingwa tal-kawża: il-Franċiż.